Arab Saudi umum pengeluaran lebih 4 juta visa umrah bagi 1444 hijrah

MAKKAH, 12 Disember - Kementerian Haji dan Umrah Arab Saudi mengumumkan pengeluaran lebih 4 juta visa umrah kepada semua jemaah dari seluruh dunia dalam tempoh lima bulan, sejak awal musim umrah bagi tahun 1444 Hijrah.Kementerian itu dengan kerjasama beberapa sektor lain melaksanakan pengeluaran visa berkenaan demi memudahkan ketibaan jemaah melalui imbasan biometrik e-Visa menerusi laman sesawang Kementerian Haji dan Umrah serta platform “NUSUK” dengan penyediaan perkhidmatan berkualiti tinggi bagi melaksanakan ibadah dengan mudah dan tenang.Disamping itu, ia dijangka dapat menambahkan lagi pengalaman mereka daripadsa sudut budaya dan agama bagi merealisasikan matlamat program Wawasan Saudi 2030, lapor Agensi Berita Saudi (SPA).Untuk maklumat lanjut berhubung kaedah mendapatkan visa umrah, jemaah Umrah dan pelawat dari luar negara boleh melayari pautan www.haj.gov.sa/ar/InternalPages/Umrah, manakala untuk membeli pakej perkhidmatan dan membuat pembayaran dalam talian menerusi pautan nusuk.sa serta platform "Maqam" maqam.gds.haj.gov.sa.Orang Islam yang mendapat semua jenis visa (peribadi, lawatan dan pelancongan) termasuk jenis lain yang membenarkan kemasukan ke Arab Saudi, boleh melakukan ibadah Umrah, melawat, menunaikan solat di Raudhah selepas membuat tempahan slot mereka melalui aplikasi “NUSUK”.

Arab Saudi turut melanjutkan tempoh visa Umrah daripada 30 hari kepada 90 hari bagi kemasukan ke negara itu melalui jalan darat dan udara.Aplikasi “NUSUK” turut memudahkan tempahan slot untuk jemaah mengerjakan Umrah dan melawat Masjid Nabawi selepas mereka memperoleh visa menerusi sistem elektronik.Kementerian juga menyediakan maklumat mengenai senarai ejen sah melalui pautan eservices.haj.gov.sa/eservices3/pages/VisaInquiry/SearchVisa.xhtml?dswid=-4283 - BERNAMA


Presiden Peru isytihar darurat, awalkan pilihan raya pada 2024

LIMA, 12 Disember- Presiden baharu Peru, Dina Boluarte, mengumumkan pada Ahad, beliau akan mengusulkan pilihan raya negara itu diadakan dua tahun lebih awal iaitu pada tahun 2024.Boluarte turut mengisytiharkan darurat di beberapa kawasan tertentu susulan tunjuk perasaan yang tercetus sehingga menyebabkan dua orang maut.Protes yang berlangsung selama beberapa hari diadakan bagi membantah penyingkiran penyandang terdahulu, Pedro Castillo."Setelah menilai kehendak rakyat, saya telah memutuskan untuk melaksana inisiatif bagi mencapai persetujuan dengan kongres untuk mengadakan pilihan raya umum pada April 2024," ujar Boluarte dalam ucapan yang disiarkan di televisyen.Tambah beliau, rang undang-undang bagi mempercepat tarikh pilihan raya dari tahun 2026 itu akan dikemukakan dalam masa beberapa hari lagi.

(Penunjuk perasaan cuba berselindung sebaik polis membaling gas pemedih mata dalam protes yang menggesa pembebasan Pedro Castillo / Foto AFP)

Sementara itu, penunjuk perasaan di seluruh negara, khususnya di bandar Andes dan utara, turut menuntut pembebasan bekas presiden, Pedro Castillo yang disingkirkan pada Rabu lalu kerana cuba membubarkan kongres dan memerintah secara dekri.Susulan itu, Boluarte yang merupakan bekas pendakwa raya dan berkhidmat sebagai Naib Presiden telah mengangkat sumpah jawatan menggantikan Castillo selepas pemimpin itu disingkirkan dan ditangkap pada minggu lalu.Sabtu lalu, Boluarte memperkenal kabinet baharu pimpinannya yang dibarisi profil teknokrat dan bebas, termasuk lapan wanita, selain menamakan bekas pendakwa raya, Pedro Angulo sebagai Perdana Menteri.-AFP


Dua remaja maut dalam protes penyingkiran Presiden Pedro Castillo

LIMA, 12 Disember- Dua remaja maut manakala empat lagi cedera dalam protes di Peru yang menuntut supaya pilihan raya diadakan susulan penyingkiran bekas Presiden, Pedro Castillo.Polis memaklumkan, tunjuk perasaan yang berlaku pada Ahad itu mengorbankan dua lelaki berusia 15 dan 18 tahun.Mangsa berkemungkinan meninggal dunia akibat ditembak ketika pertempuran dengan polis di bandar Andahuaylas, di wilayah Andes Apurimac.

(Penunjuk perasaan melaungkan slogan 'kembalikan semula Presiden Pedro Castillo' / Foto REUTERS)

Minggu lalu, Dina Boluarte mengangkat sumpah sebagai presiden selepas Castillo dipecat oleh Kongres.Castillo juga ditangkap kerana cuba membubarkan badan perundangan dalam usaha menghalang undian pemecatan terhadapnya.Susulan itu, penyokong Castillo mengadakan protes sejak beberapa hari, menggesa supaya pilihan raya diadakan.Mereka tidak mahu Boluarte terus berkuasa sehingga penggal Castillo berakhir pada tahun 2026.Beberapa penunjuk perasaan juga menggesa Kongres ditutup.-REUTERS


Tiga terbunuh dan lebih 21,000 terjejas akibat cuaca buruk

COLOMBO, 12 Disember - Cuaca buruk yang dicetuskan siklon Mandous mengakibatkan tiga orang terbunuh dan lebih 21,000 peduduk terjejas, menurut Pusat Pengurusan Bencana (DMC) Sri Lanka pada Isnin.DMC memaklumkan 19 orang cedera dan mereka yang terjejas melibatkan 6,113 keluarga di 16 daerah dan bencana itu turut menyebabkan 5,639 rumah di kebanyakan kawasan mengalami kerosakan, lapor Xinhua.

Timbalan Pengarah DMC Pradeep Kodippili memberitahu media bahawa pihaknya sudah mula menilai kerosakan dan mereka yang terjejas akan menerima pampasan. - BERNAMA


Meski langkah ketat 'sifar COVID' dilonggarkan, orang ramai tetap berhati-hati

SHANGHAI, 12 Disember - Orang ramai dan peniaga di China mengalu-alukan langkah melonggarkan sekatan ketat terhadap penularan COVID-19 ,'sifar COVID'.Ibu kepada dua anak Jorry Fan, yang tinggal di bandar timur Suzhou, berkata beliau mengelak makan di kawasan sesak, sebaliknya memilih penghantaran makanan, kerana bimbang dijangkiti COVID-19 selepas China membatalkan ujian sebagai pra-syarat untuk kebanyakan aktiviti."Saya sangat gembira kerana sebelum ini, saya terpaksa melakukan ujian asid nukleik hampir setiap hari, jadi ini lebih mudah," katanya. "Sebaliknya, kita tidak tahu siapa yang selamat, kita tidak tahu siapa yang dijangkiti coronavirus. Jadi kita akan lebih berhati-hati."Sikap penduduk seperti Fan menunjukkan salah satu antara penyebab pemulihan cepat. Bagaimanapun menurut pakar, kelonggaran tersebut dijangka membawa kepada gelombang jangkitan yang boleh mencecah sehingga 60% daripada populasinya 1.4 bilion.

Aktiviti perbelanjaan juga berkemungkinan kekal rendah disebabkan rakyat masih bimbang terhadap keselamatan serta keadaan ekonomi masih bergerak perlahan."Beralih daripada kuarantin kemudahan pengasingan ke kuarantin di rumah tidak akan meningkatkan jualan runcit dengan ketara," kata ketua ekonomi untuk China di ING, Iris Pang.Di hab komersial Shanghai, misalnya, orang ramai tidak memerlukan ujian COVID-19 untuk memasuki restoran sejak Jumaat, tetapi peraturan itu masih terpakai bagi mereka yang berada di Beijing. - REUTERS


Paras metana masih tinggi, berkemungkinan ancam ekosistem

STOCKHOLM, 12 Disember - Lebih dua bulan selepas kebocoran gas Nord Stream pertama dilaporkan, paras metana masih meningkat dan mungkin mengancam ekosistem, kata penyelidik di sebuah universiti Sweden pada Ahad.Dapatan penyelidikan menunjukkan sebahagian besar gas metana yang bocor dari saluran paip di dasar Laut Baltik tidak naik ke atmosfera. Sebaliknya, gas itu larut dalam air dan merebak bersama arus, lapor Xinhua memetik kenyataan Universiti Gothenburg."Sepanjang dua minggu pertama, kami melihat paras metana yang sangat tinggi, hampir terlalu tinggi untuk diukur oleh sensor (alat pengesan) kami dan mungkin sehingga seratus kali lebih tinggi berbanding biasa.“Baru sekarang kami melihat ia turun kembali ke paras normal, namun, kadangkala kita masih melihat tompok metana yang sangat tinggi," kata seorang pakar oseanografi universiti itu Bastien Queste.Penyelidikan itu dijalankan dengan kerjasama yayasan penyelidikan marin Sweden, Voice of the Ocean. Penyelidik menggunakan robot dasar air untuk tugas mengukur dan data dihantar kepada penyelidik melalui satelit."Jumlah besar metana yang terlarut di dalam air mungkin akan menjejaskan kehidupan laut," kata seorag ahli biologi marin di Jabatan Sains Marin universiti Thomas Dahlgren.Beliau berkata penurunan pantas metana disebabkan penguraian bakteria boleh membawa kepada persenyawaan berlebihan dan pengasidan lautan.

"Itu yang berlaku selepas kebocoran serupa di Teluk Mexico pada 2010," kata Dahlgren.Saluran paip itu mengandungi sekitar 778 juta meter padu gas metana ketika rosak, lapor Agensi Tenaga Denmark. - BERNAMA


Pertama kali dalam sejarah, jururawat UK akan adakan mogok

LONDON, 12 Disember - Sejak 106 tahun, buat pertama kali dalam sejarah kesatuan Jururawat UK bersedia untuk mengadakan protes sambil menegaskan mereka mengambil tindakan itu sebagai "pilihan terakhir".Hingga 100,000 ahli Kolej Kejururawatan Diraja (RCN) di England, Wales dan Ireland Utara mogok untuk tidak hadir bertugas selama sehari iaitu pada Khamis, selepas tidak bersetuju dengan gaji yang ditawarkan kerajaan.Unit kemoterapi, dialisis dan unit kebergantungan tinggi, serta rawatan rapi neonatal dan pediatrik akan dilindungi, tetapi perkhidmatan lain akan dikurangkan, kata RCN.Jururawat kakitangan kemalangan dan kecemasan Mark Boothroyd, 37 berkata keadaan kini kritikal."Beban kerja sangat banyak. Jururawat keletihan, tidak dapat memberikan perkhidmatan yang baik kepada pesakit. Kami melihat kesan kepada pesakit dan pesakit berisiko setiap hari," katanya kepada AFP.

Boothroyd, ahli RCN dan wakil kakitangan kesatuan Unite, berkata pemberhentian pada Khamis dan pada 20 Disember bagi memulihkan "kualiti penjagaan untuk pesakit".Seperti di negara lain, Britain dicengkam krisis kos sara hidup, kenaikan harga kediaman, makanan dan tenaga.RCN mahukan kenaikan gaji melebihi inflasi yang melonjak naik pada paras tertinggi, iaitu sebanyak 11.1 peratus pada Oktober. Kerajaan berpendapat keadaan itu tidak sepatutnya berlaku. - AFP


Thailand dan BRN rangka deraf perjanjian gencatan senjata

BANGKOK, 12 Disember - Kerajaan Thailand dan Barisan Revolusi Nasional (BRN), kumpulan bersenjata paling berpengaruh di selatan Thailand, sedang merangka satu deraf perjanjian termasuk gencatan senjata agar rundingan damai dapat diteruskan.Dalam satu kenyataan, BRN berkata deraf itu mengandungi syarat seperti gencatan senjata dan jaminan keselamatan dan kekebalan wakil BRN yang akan kembali ke tanahair untuk mengadakan konsultasi dengan penduduk tempatan.“Deraf perjanjian ini masih dalam peringkat perbincangan and ianya penting untuk menamatkan konflik dan mewujudkan keamanan berpanjangan di selatan Thailand.“Ia (deraf perjanjian) diumumkan sebelum rundingan seterusnya di mana kerajaan Malaysia di bawah pimpinan Perdana Menteri Datuk Seri Anwar Ibrahim bertindak sebagai fasilitator sehingga boleh membawa perubahan positif kepada proses pendamaian di selatan Thailand,” katanya.BRN berkata pertemuan antara ketua perunding Jeneral Wanlop Rugsanaoh dan BRN dijangka diadakan tidak lama lagi.Dalam kenyataan itu, BRN berkata ia tidak pernah menolak rundingan damai.“BRN komited untuk mencari jalan penyelesaian,” katanya. Rundingan antara kerajaan dan pemberontak yang bermula pada 2013 untuk membawa keamanan terhenti berikutan rampasan kuasa tentera di Thailand setahun kemudian. Rundingan diteruskan kemudian tanpa pihak utama termasuk BRN.

Bagaimanapun, rundingan antara kerajaan Thailand dan BRN bermula pada 2019. Ia telah mencapai kemajuan konkrit dan penting yang membawa harapan untuk menamatkan keganasan di wilayah sempadan selatan Thailand selepas siri mesyuarat.

Bekas ketua polis negara Malaysia Tan Sri Abdul Rahim Mohd Noor, yang mewakili kerajaan Malaysia, bertindak sebagai fasilitator untuk rundingan damai di selatan Thailand.Statistik oleh kumpulan pemantau bebas Deep South Watch menunjukkan kitaran keganasan yang tidak henti-henti di selatan Thailand, bermula pada 2004 di Pattani, Yala, Narathiwat dan Songkhla, yang telah meragut lebih 7,000 nyawa setakat ini. - BERNAMA


5 terbunuh dalam kejadian letupan dan kebakaran di flat pulau Jersey

LONDON, 12 Disember - Polis mengesahkan lima orang terbunuh berikutan berlaku letupan dan kebakaran di blok flat di pulau Jersey, British Channel pada Sabtu."Jumlah penduduk Pulau disahkan terbunuh dalam letupan itu kini 5. Terdapat sejumlah penduduk, kami mengandaikan 4, yang tidak dapat diketahui," tweet Polis Negeri Jersey, lapor Xinhua.Menerusi tweet polis operasi mencari dan menyelamat telah ditukar ke "operasi pemulihan", membayangkan bahawa tidak akan ada lagi yang terselamat.Satu letupan meranapkan blok rumah pangsa tiga tingkat yang terletak berhampiran pelabuhan ibu kota pulau itu St Helier pada awal pagi Sabtu.

Punca kejadian masih belum diketahui ketua pegawai polis Jersey, Robin Smith berkata bekemungkinan besar disebabkan kebocoran gas.Ketua Perkhidmatan Bomba dan Penyelamat Jersey Paul Brown dalam satu sidang akhbar pada Ahad memberitahu bahawa bomba telah dipanggil ke bangunan itu pada malam Jumaat dan telah melakukan siasatan selepas penduduk melaporkan terhidu gas. Letupan berlaku beberapa jam kemudian. - BERNAMA


Perang saudara di Yaman ragut kehidupan lebih 11,000 kanak-kanak

DUBAI, 12 Disember - Lebih 11,000 kanak-kanak terbunuh atau cacat dalam perang saudara di Yaman sejak hampir lapan tahun lalu, kata Pertubuhan Bangsa-Bangsa Bersatu pada Isnin.“Korban sebenar konflik ini berkemungkinan jauh lebih tinggi,” kata agensi kanak-kanak UNICEF mengenai korban dalam krisis kemanusiaan terburuk di dunia."Ribuan kanak-kanak telah kehilangan nyawa, ratusan ribu berisiko mati akibat penyakit yang boleh dicegah atau kebuluran," kata pengarah eksekutif UNICEF Catherine Russell.Kira-kira 2.2 juta kanak-kanak Yaman mengalami kekurangan zat makanan serius dan satu perempat daripadanya berusia bawah lima tahun.Kebanyakan berisiko tinggi diancam wabak taun, demam campak dan penyakit lain yang boleh dicegah menerusi vaksin.

Perang Yaman berlaku pada 2014, menyaksikan rampasan ibu kota Sanaa oleh pemberontak Huthi, mendorong tentera pimpinan Arab Saudi campur tangan pada tahun berikutnya.Beratus-ratus ribu terkorban akibat peperangan atau secara tidak langsung melalui air minuman yang tidak selamat, wabak penyakit, kelaparan dan kesan lain. Angka terkini merekodkan 3,774 kematian kanak-kanak antara Mac 2015 dan September 2022.- AFP


BRN mahu kemanan kekal di wilayah Selatan Thailand

PATANI, 11 Disember - Kumpulan pemberontak Barisan Revolusi Nasional Melayu Patani (BRN) tuntut perjanjian damai daripada kerajaan Thailand yang mampu membawa keamanan kekal di wilayah selatan negara itu.Perunding BRN, Dr. Nikmatullah Seri berkata pihaknya kini sedang menggubal perjanjian damai seperti persetujuan kedua-dua pihak yang telah difasilitasikan oleh kerajaan Malaysia dan pemerhati keamanan antarabangsa lain pada 31 Mac 2020.Nikmatullah berkata, BRN berpegang kepada Inisiatif Berlin yang dikenali sebagai Prinsip-Prinsip Am Proses Dialog Damai dan berharap Bangkok menerima semua cadangan dikemukan oleh BRN ke arah penggubalan perjanjian damai itu."Persetujuan kepada Inisiatif Berlin ini dianggap sebagai komitmen politik bersejarah kerana mengiktiraf secara rasmi identiti bangsa Melayu Patani atau Komuniti Patani dari segi hak asasi manusia, keadilan, undang-undang, ekonomi dan pembangunan ini termasuk pendidikan, kebudayaan dan hal ehwal keselamatan,” katanya menerusi satu kenyataan pada Ahad.Selain itu, isu keselamatan perwakilan BRN yang menyertai proses konsultasi awam juga terkandung di dalam hala tuju perjanjian damai tersebut.Menurut Dr. Nikmatullah lagi, BRN tidak pernah menolak rundingan damai sebaliknya aktif menjayakan rundingan demi rundingan sejak 2013 lagi."BRN sebelum ini mahu semua perwakilan diberikan perlindungan keselamatan dan kekebalan undang-undang dalam usaha menjayakan proses konsultasi awam yang berdasarkan prinsip maruah, keselamatan dan kebebasan bersuara."BRN komited menjayakan perjanjian damai ini menerusi proses rundingan aman dan berharap Bangkok menerima semua cadangan BRN ke arah penggubalan perjanjian damai," tambahnya lagi.

(Perunding BRN, Dr. Nikmatullah Seri berharap Bangkok menerima semua cadangan dikemukan oleh BRN ke arah penggubalan perjanjian damai menerusi Inisiatif Berlin yang dikenali sebagai Prinsip-Prinsip Am Proses Dialog Damai/FOTO Youtube Anak Patani)

Pada 28 Februari 2013 lalu, satu proses damai diadakan yang membawa kesepakatan kedua-dua pihak yang dikenali sebagai "Kuala Lumpur General Consensus".Kemudiannya, BRN dan kerajaan Thailand meneruskan rundingan demi rundingan dalam usaha menamatkan konflik berdekad di Wilayah Perbatasan Selatan Thailand yang disaksikan oleh fasilitator yang dilantik di Kuala Lumpur.Pada Khamis lalu, Perdana Menteri Datuk Seri Anwar Ibrahim menerima kunjungan hormat Timbalan Perdana Menteri Thailand Jeneral Prawit Wongsuwan bersama delegasinya di kediaman rasmi Perdana Menteri di Putrajaya, yang turut dihadiri Menteri Dalam Negeri Saifuddin Nasution Ismail dan Menteri Pertahanan Mohamad Hassan.Media melaporkan antara topik yang dibincangkan dalam pertemuan dua jam itu adalah mengenai pergolakan di selatan dan perlantikan fasilitator bagi rundingan damai melibatkan Bangkok dan puak pemisah.Malaysia adalah fasilitator kepada rundingan damai antara kerajaan Thailand dan kumpulan pemisah BRN yang bertujuan membantu kedua belah pihak mencapai penyelesaian terhadap konflik di Selatan Thailand.Bekas Ketua Polis Negara ke-lima, Abdul Rahim Noor telah dipilih sebagai fasilitator menggantikan Ahmad Zamzamin Hashim semasa usianya 75 tahun oleh Tun Dr. Mahathir Mohamad pada Ogos 2018.Pada Januari 2004, sekurang-kurangnya 7,344 orang terbunuh manakala 13,641 cedera dalam keganasan di seluruh wilayah yang merangkumi Pattani, Narathiwat, Yala dan empat daerah dalam wilayah Songkhla.

BERITA BERKAITAN:Proses damai di Selatan Thai: Barisan Revolusi Melayu Patani tuntut jaminan keselamatan


Gunung berapi meletus di utara Chile, tahap amaran dipertingkatkan

SANTIAGO, 11 Disember - Sebuah gunung berapi di utara Chile meletus dan memuntahkan asap dan abu setinggi enam kilometer ke udara.Perkhidmatan Geologi dan Perlombongan Nasional Chile melaporkan, letusan gunung berapi Lascar dikesan pada 12.36 pagi.Pihak berkuasa bagaimanapun telah meningkatkan tahap amaran kepada tahap "kuning", yang menunjukkan tahap aktif gunung berapi yang tinggi.Pihaknya turut menetapkan zon pengecualian, iaitu lima kilometer di sekitar kawah gunung berapi Lascar di Gurun Atacama.

(Letusan gunung berapi di utara Chile, Florida/FOTO AFP)

Pihak berkuasa turut memaklumkan kepada syarikat-syarikat penerbangan mengenai kepulan asap yang melingkupi di ruang udara kawasan tersebut.Sementara itu, pihak berkuasa kekal berhubung rapat dengan pegawai di Talabre, sebuah bandar 30 kilometer dari gunung berapi itu, sekiranya sebarang pemindahan perlu dilakukan.Sehingga setakat ini, tiada kerosakan harta benda dilaporkan. - AFP


Twitter Blue akan kenakan caj RM48 sebulan buat pengguna Apple

NEW YORK, 11 Disember - Twitter Inc akan melancarkan semula perkhidmatan langganan premiumnya, Twitter Blue esok dengan harga yang lebih mahal buat pengguna Apple, menurut syarikat itu menerusi hantaran Twitternya pada Sabtu.Twitter menyatakan pengguna boleh melanggani perkhidmatan yang membolehkan mereka menyunting hantaran, muat naikkan video 1080p dan mendapatkan pengesahan tanda semak biru pada harga AS$8 (RM35.23) sebulan, sebulan melalui web dan AS$11 (RM48.44) sebulan melalui Apple iOS.Twitter bagaimanapun tidak menjelaskan sebab pengguna Apple dikenakan bayaran yang lebih mahal.

Namun, terdapat laporan media bahawa syarikat itu sedang mencari penyelesaian untuk mengimbangi bayaran yang dikenakan di App Store.Tanda semak biru itu asalnya diberikan kepada syarikat, selebriti, entiti pemerintah dan wartawan yang disahkan Twitter. - REUTERS

BERITA BERKAITAN:Apple tidak berhasrat keluarkan Twitter dari App Store - Elon MuskBeratus-ratus pekerja Twitter dilapor akan meletak jawatanElon Musk cadang yuran 8 dolar AS sebulan untuk akaun 'blue tick' TwitterElon Musk fail usul sekat permintaan Twitter percepat perbicaraanElon Musk pecat ahli lembaga pengarah Twitter


Lelaki bersenjata bunuh tiga wanita ketika mesyuarat penduduk di Rom

ROME, 11 Disember - Tiga wanita terbunuh apabila seorang lelaki mengeluarkan pistol dan melepaskan tembakan ketika mesyuarat penduduk sebuah blok pangsapuri di daerah Fidene, lapor media Itali semalam.Menurut laporan, seorang lelaki berusia 57 tahun telah ditahan selepas kejadian tembakan itu yang berlaku di sebuah bar di mana mesyuarat itu diadakan."Dia masuk ke dalam bilik, menutup pintu dan menjerit 'Saya akan membunuh anda semua' dan kemudian mula melepaskan tembakan," kata seorang saksi kejadian.

Dalam kejadian tembakan itu, empat lagi yang lain cedera manakala seorang daripada mereka mengalami kecederaan serius.Seorang lagi saksi berkata kepada Rai News, suspek merupakan seorang lelaki tempatan yang telah menimbulkan beberapa pertikaian dengan persatuan penduduk. - REUTERS


Kapsul Orion NASA Kembali ke bumi selepas mengelilingi bulan

(NASA tweet foto ini dengan kapsyen: Orion bersiap sedia untuk kembali ke bumi/FOTO Twitter NASA)

FLORIDA, 11 Disember - Kapsul Orion Pentadbiran Aeronautik dan Angkasa Lepas (NASA) yang tiada anak kapal sedang dalam pusingan akhir mengelilingi bulan dan kembali ke bumi hari ini.Ini sekali gus bakal menamatkan misi sulung program lunar Artemis, 50 tahun selepas pendaratan terakhir Apollo di bulan.Kapsul Orion yang membawa krew simulasi tiga model berwayar dengan pengesan akan mendarat menggunakan payung terjun ke Lautan Pasifik kira-kira jam 9:39 pagi (waktu tempatan) berhampiran Pulau Guadalupe, di luar semenanjung Baja California, Mexico.Kira-kira dua minggu selepas mencapai titik paling jauh di angkasa iaitu hampir 434, 500 km dari bumi, Kapsul Orion yang berbentuk gula-gula getah itu menghampiri penghujung misi 25 harinya di atas bulan dalam penerbangan lunar.

(Orion dilihat kembali ke bumi/FOTO NASA)

Kapsul itu dijangka memasuki semula atmosfera bumi pada kelajuan 39,400 kilometer sejam (km/j) sebaik sahaja membuang muatan modul perkhidmatan yang menempatkan sistem roket utamanya. Kapsul itu akan membuat terjunan berapi selama 20 minit ke laut dengan lebih 30 kali ganda kelajuan bunyi.Orion kini roket paling berkuasa di dunia dan terbesar dibina NASA sejak era Saturn V Apollo.Roket itu berlepas pada 16 November lepas dari Pusat Angkasa Kennedy di Cape Canaveral, Florida di atas Sistem Pelancaran Angkasa (SLS). - REUTERS


Pesakit leukemia rekod penurunan gejala, doktor pakar Britain puji rawatan rintis berhasil

LONDON, 11 Disember - Seorang gadis remaja berusia 13 tahun dikenali sebagai Alyssa didiagnosis dengan leukemia limfoblastik akut sel T pada 2021 menjadi pesakit pertama menerima terapi baharu daripada Hospital Great Ormond Street (GOSH).Susulan daripada rawatan itu, doktor di Britain memuji rawatan yang dijalani oleh Alyssa selepas mengalami penurunan gejala selepas menerima rawatan perintis untuk leukemia agresif.Alyssa mendaftar pada percubaan klinikal rawatan baharu di GOSH London yang menggunakan sel imun direka bentuk secara genetik daripada sukarelawan yang sihat.Bagaimanapun, menurut Hospital GOSH kanser darah Alyssa tidak bertindak balas terhadap rawatan konvensional, termasuk kemoterapi dan pemindahan sumsum tulang."Dalam masa 28 hari, kanser Alyssa menunjukkan pengurangan gejala membolehkannya menerima pemindahan sumsum tulang kedua untuk memulihkan sistem imunnya."Enam bulan kemudian, keadaannya 'semakin baik' dan dia pulang ke tanah air di Leicester, tengah England dan menerima rawatan susulan."Tanpa rawatan eksperimen ini, satu-satunya pilihan Alyssa ialah penjagaan paliatif," menurut kenyataan GOSH pada Ahad.

Seorang perunding GOSH, Rober Chiesa menyifatkan pemulihan Alyssa agak luar biasa, meski pun keputusan masih perlu dalam pemantauan dan disahkan dalam beberapa bulan akan datang.Sementara itu, Alyssa dalam kenyataan berkata, dia terdorong menyertai rawatan perintis itu bukan sahaja untuk dirinya tetapi untuk kanak-kanak lain.Pasukan penyelidik membentangkan penemuan mereka pada hujung minggu ini pada mesyuarat tahunan Persatuan Hematologi Amerika. - AFP


Twitter Blue dilancarkan pada Isnin

WASHINGTON, 11 Disember- Twitter Blue akan mula dilancarkan minggu depan, lapor Sputnik."Kami akan melancarkan semula @TwitterBlue pada Isnin," menurut Twitter di halaman rasminya pada Sabtu.Twitter akan mula mengenakan bayaran US$8 sebulan bagi langganan menerusi sesawang, manakala langganan iOS berharga US$11 sebulan.Ciri berbayar termasuk tanda semak biru, keupayaan menyunting ciapan, memuat naik video berkualiti tinggi dan paparan mod pembaca."Kami akan mula menggantikan label 'rasmi' dengan tanda semak berwarna emas bagi perniagaan, dan tanda semak berwarna kelabu untuk akaun kerajaan dan pelbagai hala."Pelanggan dapat menukar ketetapan termasuk nama paparan dan foto, tetapi jika mereka berbuat demikian, mereka akan kehilangan tanda semak biru buat sementara waktu sehingga akaun mereka disemak semula,” menurut Twitter.Pada akhir Oktober, jutawan Elon Musk memuktamadkan pemerolehan ke atas Twitter bernilai US$44 bilion.Musk merombak operasi harian syarikat, termasuk menamatkan perkhidmatan separuh pekerjanya dan eksekutif Twitter yang bertanggungjawab ke atas penetapan privasi, keselamatan siber dan penapisan platform berkenaan. -BERNAMA


Kerja-kerja pembersihan tumpahan minyak di Mill Creek giat dijalankan

KANSAS, 11 Disember - Kerja-kerja membersihkan tumpahan minyak mentah di sepanjang Mill Creek di daerah Washington giat dilakukan krew kecemasan pada Sabtu.Khamis lalu, TC Energy Kanada menutup saluran paip Keystone di Amerika Syarikat (AS) selepas lebih 14,000 tong minyak mentah tumpah ke anak sungai di Kansas menjadikannya salah satu tumpahan minyak mentah terbesar di Amerika Syarikat dalam hampir sedekad.Pengendali saluran paip itu pada Jumaat berkata ia sedang menilai rancangan untuk memulakan semula penyambungan itu yang membawa 622,000 tong sehari minyak Kanada ke kilang penapisan dan hab eksport AS.

Namun, TC Energy tidak memberikan butiran pelanggaran atau menyatakan bila permulaan semula bahagian yang rosak boleh dilakukan."Esok, pengendali TC Energy dijadual menerima taklimat mengenai pelanggaran saluran paip dan pembersihan," kata penyelaras kesediaan kecemasan daerah Washington, Randy Hubbard.Pakar alam sekitar dari Mississippi turut membantu kerja-kerja pembersihan tersebut.Penyiasat persekutuan menutup tapak tumpahan itu untuk menentukan punca saluran paip itu terputus.-REUTERS


Boluarte lantik lima wanita anggotai kabinet baharu Peru

LIMA, 11 Disember-Presiden baharu Peru, Dina Boluarte melantik 17 pemimpin bagi menganggotai jemaah kabinetnya.Lapan daripadanya merupakan wanita.Boluarte berharap kabinet yang lengkap mampu menamatkan ketidak tentuan politik yang berlarutan selama 17 bulan di negara terbabit.Menerusi majlis angkat sumpah jawatan, anggota kabinet turut diminta berikar untuk menolak rasuah.Boluarte mengangkat sumpah jawatan Presiden Rabu lalu bagi menggantikan Pedro Castillo.

(Presiden baharu Peru, Dina Boluarte mengucapkan tahniah kepada Menteri Kewangan dan Ekonomi, Alex Contreras / Foto AFP)

Castillo digulingkan selepas mengarahkan dewan kongres dibubar secara mengejut sebelum usul undi tidak percaya terhadapnya dibentangkan.Pemimpin itu kemudian ditahan atas tuduhan melakukan pemberontakan.

Sementara itu, tunjuk perasaan kembali tercetus di selatan bandar Andean.1,000 penunjuk perasaan dilaporkan bertempur dengan pihak polis. Rakaman televisyen menunjukkan para penunjuk perasaan menjadikan pegawai polis bandar itu sebagai tebusan sebelum mengikatnya di sebatang tiang.Pelajar,pekerja dan ahli parti politik berhaluan kiri telah mengumumkan perhimpunan terbaharu yang bakal diadakan hari ini di ibu kota negara, Lima.Perhimpunan itu bertujuan mendesak agar kerajaan Peru mengadakan pilihan raya baharu disamping menuntut pembebesan bekas presiden, Pedro Castillo.-AFP


Serangan dron kamikaze Rusia punca bandar Odessa terputus bekalan elektrik

KIEV, 11 Disember - Lebih 1.5 juta penduduk di bandar Odessa, selatan Ukraine terputus bekalan eletrik selepas Rusia melakukan serangan "dron kamikaze". Presiden Ukraine, Volodymyr Zelenskiy berkata penduduk di beberapa bandar dan perkampungan berhampiran Odessa juga terpaksa bergelap.

"Selepas serangan malam oleh dron Iran, Odessa dan bandar serta kampung lain di rantau ini berada dalam kegelapan," kata Zelensky.

Pihak Berkuasa Tenaga wilayah Odessa memberi amaran, kerja balik pulih mungkin mengambil masa berminggu-minggu atau mungkin tiga bulan.

"Ramalan awal mendapati, ia akan mengambil lebih banyak masa untuk memulihkan kemudahan tenaga di wilayah Odessa berbanding selepas serangan sebelumnya. Ini mengambil masa bukan beberapa hari atau minggu sebaliknya mungkin dua hingga tiga bulan," kata pihak berkuasa itu menerusi hantaran di Facebook.Sementara itu, Timbalan ketua pentadbiran presiden, Kyrylo Tymoshenko berkata hanya infrastruktur kritikal termasuk hospital dan wad bersalin masih mempunyai bekalan elektrik."Keadaan masih sukar, tetapi terkawal," kata Tymoshenko.-AFP


Tiga maut akibat letupan di Jersey, beberapa lagi masih hilang

LONDON, 11 Disember - Tiga maut manakala beberapa lagi dilaporkan hilang susulan letupan yang memusnahkan pangsapuri tiga tingkat di Jersey, United Kingdom.Perkara tersebut disahkan Ketua Menteri, Kristina Moore mengenai perkembangan terkini berhubung kejadian yang disyaki berpunca akibat kebocoran gas di pelabuhan Pulau Channel, St Helier, kira-kira pukul 4 pagi waktu tempatan. Jumlah mangsa bagaimanpaun dijangka bertambah selepas beberapa lagi individu dilapor masih hilang.Rakaman kamera keselamatan menunjukkan api menyelubungi bangunan di tepi teluk itu, diikuti asap tebal.

Pembekal gas Jersey, Island Energy berkata pihaknya bekerjasama dengan perkhidmatan bomba bagi mengenal pasti punca kejadian.Api sudah dipadamkan tetapi perkhidmatan kecemasan sedang menjalankan kerja-kerja penting lain di lokasi kejadian, dan operasi menyelamat mungkin mengambil masa beberapa hari, kata polis.Ketua Polis Jersey, Robin Smith berkata pasukan bomba bergegas ke lokasi kejadian selepas penduduk melaporkan terhidu gas."Bangunan tiga tingkat runtuh sepenuhnya, seolah-olah lempeng. Terdapat juga kerosakan pada bangunan berhampiran, satu lagi blok rumah pangsa perlu diselamatkan bomba dan ianya sangat dahsyat dan saya bersimpati," katanya. -AFP


Projek Rel Etihad dari Arab Saudi ke sempadan Oman kini 75 peratus siap

ABU DHABI, 11 Disember - Rangkaian kereta api nasional Rel Etihad, rangkaian pengangkutan penting di Emiriah Arab Bersatu (UAE) yang dibina bersama sebuah syarikat China bakal menjadi koridor pengangkutan utama yang menghubungkan hab perindustrian dan kawasan berpenduduk tinggi serta pelabuhan.Dengan panjang keseluruhan 1,200 kilometer, projek Rel Etihad merentasi UAE dari sempadan Arab Saudi ke sempadan Oman itu merupakan bahagian penting dalam rangkaian kereta api Teluk.Jurutera pembinaan kanan projek, Mohammed Al Hammadi berkata setakat ini kira-kira 75 peratus pembinaan landasan kereta api telah siap.

"Setelah siap dan dibuka, kereta api itu akan menjadi koridor pengangkutan utama yang menghubungkan semua hab termasuk pusat industri, pembuatan dan logistik, kawasan berpenduduk tinggi dan pelabuhan."Etihad Rail ialah projek penting. Ia akan menawarkan penyelesaian logistik yang menghubungkan kawasan utama dengan kawasan terpencil, kawasan perindustrian dan pelabuhan utama...ia juga akan menyediakan ikatan sosial," katanya. Projek Rel Etihad merangkumi tiga fasa dimana pada fasa kedua projek itu dilakukan bersama China Railway Construction Corporation Limited (CRCC) dan perusahaan tempatan UAE.-REUTERS


Jepun, Taiwan rancang tambah peruntukan tentera tangani ancaman

TAIPEI, 11 Disember - Jepun dan Taiwan perlu meningkatkan perbelanjaan ketenteraannya bagi menghadapi 'realiti suram' ekoran ancaman dari China dan Korea Utara.Ketua Dasar Parti Liberal Demokratik (LDP), Koichi Hagiuda ketika lawatannya ke Taiwan berkata biarpun Taiwan dan Jepun ditadbir secara demokrasi serta tidak mempunyai hubungan diplomatik rasmi mereka mempunyai hubungan tidak rasmi yang rapat.Kedua-duanya berkongsi kebimbangan terhadap China terutama peningkatan aktiviti ketenteraan berhampiran kedua-dua negara itu selain ancaman ujian peluru berpandu oleh Korea Utara.Koichi yang juga bekas Menteri Industri berkata Jepun 'memilih jalan damai' sejak Perang Dunia Kedua dan ia tidak akan berubah pada masa hadapan.

"Namun, dengan hanya menyebut perkataan keamanan pastinya tidak memadai untuk melindungi keamanan yang dikecapi," katanya pada forum mengenai hubungan Jepun-Taiwan.Semasa penyediaan Bajet 2023, Perdana Menteri Jepun, Fumio Kishida mengumumkan rancangan menaikkan perbelanjaan pertahanan kepada jumlah bersamaan dua peratus daripada Keluaran Dalam Negara Kasar (KDNK) bagi tempoh lima tahun, berbanding hanya satu peratus ketika ini.Itu akan menjadikan perbelanjaan pertahanan tahunan Jepun meningkat lebih 11 trilion yen (RM3.55 trilion) berbanding 5.4 trilion yen ketika ini sekaligus menjadikannya ketiga terbesar di dunia selepas Amerika Syarikat (AS) dan China, pada tahap semasa mereka.Rancangan menaikkan perbelanjaan pertahanan itu merujuk kepada peningkatan besar-besaran China dalam perbelanjaan ketenteraan dan ujian peluru berpandu Korea Utara."Keupayaan pertahanan Jepun penting bagi melindungi nyawa dan keamanan serta perlu dibangunkan segera, bukan dalam tempoh lima tahun."Penting untuk menunjukkan dengan jelas bahawa kami mempunyai kapasiti mencukupi untuk membuat mana-mana penceroboh berfikir dua kali," katanya.China membuat latihan ketenteraan berhampiran Taiwan Ogos lalu, bagi meluahkan kemarahan terhadap lawatan Speaker Dewan Perwakilan AS, Nancy Pelosi, ke Taipei ketika itu, termasuk melancarkan lima peluru berpandu ke laut berhampiran Okinawa, dalam zon ekonomi eksklusif Jepun.-REUTERS


Gunung berapi Lascar meledak, cetus gegaran kecil

(Letusan gunung berapi Lascar di wilayah Peine, Antofagasta/AFP)

SANTIAGO, 11 Disember- Ledakan Gunung Berapi Lascar di Andes, utara Chile awal pagi tadi mencetuskan gegaran kecil, kepulan asap dan debu tebal.Perkhidmatan Geologi dan Perlombongan Negara Chile melaporkan aktiviti di gunung berapi itu berlaku pada pukul 12.36 tengah malam waktu tempatan."Gunung berapi itu memuntahkan letusan merangkumi abu dan gas panas yang melonjak sehingga 6,000 meter dari kawahnya," menurut badan itu.Pihak berkuasa memaklumkan penduduk di Talabre, bandar yang terletak 30 kilometer dari gunung berapi diminta berjaga-jaga dan diarah berpindah jika perlu, susulan tahap amaran kuning dikeluarkan, namun tiada kerosakan harta benda dilaporkan.Lascar dengan ketinggian 5,592 meter dari aras laut itu kali terakhir meletus pada 1993, selain mencatatkan aktiviti gunung berapi yang sederhana pada 2006 dan 2015. -AFP

(Letusan gunung berapi Lascar kali terakhir meletus pada 1993/AFP)


Twitter lancar semula perkhidmatan premiumnya

NEW YORK, 11 Disember - Twitter sekali lagi cuba melancarkan perkhidmatan premiumnya, sebulan selepas percubaan sebelumnya gagal.Twitter semalam berkata ia akan membenarkan pengguna melanggan khidmat Twitter Blue bagi mendapatkan tanda biru dan mengakses ciri khas, mulai esok.Tanda berkenaan asalnya diberikan kepada syarikat, selebriti, entiti kerajaan dan wartawan yang disahkan Twitter.Namun, Elon Musk yang melancarkan perkhidmatan itu, memberi tanda berkenaan kepada sesiapa yang sanggup membayar AS$8 (RM35.23) sebulan, sejurus dia membeli Twitter pada Oktober lalu.

Bagaimanapun, Twitter menggantung perkhidmatan terbabit beberapa hari selepas dilancarkan berikutan pentas itu dibanjiri akaun palsu, termasuk penyamar perniagaan Musk, Tesla dan SpaceX.

Pengguna laman sesawang akan dikenakan bayaran AS$8 sebulan bagi perkhidmatan dilancarkan semula itu, manakala AS$11 (RM48.44) sebulan untuk pengguna iPhone.Pengguna akan melihat lebih sedikit iklan, selain dapat menyiarkan video lebih panjang dan ciapan mereka dipaparkan dengan lebih menonjol."Terima kasih atas kesabaran anda kerana kami telah berusaha untuk menjadikan Blue lebih baik," kata tweet syarikat itu.-AFP


20 juta pelancong dijangka lawat Thailand

BANGKOK, 11 Disember - Thailand dijangka mengalu-alukan kedatangan 20 juta pelancong dan menjana pendapatan sebanyak 2.38 trilion baht (US$64.5 bilion) pada tahun depan.Dalam satu kenyataan, Pihak Berkuasa Pelancongan Thailand (TAT) memaklumkan kerajaan itu dijangka menjana pendapatan melalui sektor pelancongan antarabangsa sebanyak 1.5 trilion baht tahun depan."Ini mewakili pulangan 80 peratus ketika pra-pandemik pada 2019," menurut kenyataan itu.Thailand, antara destinasi pelancongan paling popular di Asia, telah dikunjungi hampir 40 juta orang pada 2019.Bagaimanapun, industri pelancongan hampir merudum akibat pandemik COVID-19 hingga memaksa negara itu memperkenalkan syarat kemasukan yang ketat dan mahal.Industri pelancongan Thailand dilihat bertambah baik dengan ketibaan 10 juta pelancong antarabangsa sehingga menjana pendapatan lebih 500 bilion baht pada tahun ini.Perdana Menteri Thailand, Prayuth Chan o-cha dalam ucapan alu-aluannya semasa “Amazing Thailand 10 Million Celebrations” di Lapangan Terbang Suvarnabhumi pada Sabtu berkata pencapaian 10 juta pengunjung sebelum akhir tahun adalah petanda jelas bahawa Thailand sebagai destinasi pelancongan pilihan."Ia juga melambangkan status negara ini, menjadi antara destinasi percutian paling popular di dunia," katanya.Sementara itu, Menteri Pelancongan dan Sukan Phiphat Ratchakitprakarn berkata pencapaian 10 juta pelancong tahun ini merupakan penanda aras yang penting dalam mencerminkan kejayaan pemulihan industri pelancongan Thailand.

“Ini adalah pencapaian hasil usaha bersepadu semua pihak berkepentingan dalam sektor awam dan swasta.“Thailand telah merancang dengan teliti bagi pembukaan semula sempadan dengan mengalu-alukan pelancongan antarabangsa pada 1 Oktober, bermula pelancaran Phuket Sandbox pada Julai 2021 sehingga membawa kepada pencapaian 10 juta ketibaan,” katanya. - BERNAMA


Lebih 40 jet peribadi dijangka tiba di Indonesia bagi hadiri perkahwinan anak Jokowi

MOSCOW, 10 Disember- Lebih 40 jet peribadi dijangka tiba di Indonesia bagi menghadiri majlis perkahwinan anak Presiden Jokowi, Kaesang Pangarep.Bagaimanapun sistem komunikasi udara dijangka kekal stabil, wakil Kesatuan Penerbangan Yani Ajat Hermawan berkata pada Jumaat.Sekitar 45 jet dijadual tiba pada Ahad sempena majlis perkahwinan itu, lapor Sputnik.“Kami telah menyediakan tempat yang mencukupi untuk jet-jet peribadi mendarat. Tetapi ia tidak bermakna majlis perkahwinan itu akan menjejaskan penerbangan biasa,” kata pengurus Kesatuan Penerbangan itu, dipetik akhbar Kompas.Senarai nama tetamu juga tidak didedahkan kerana pihaknya hanya memperoleh nombor pendaftaran jet berkenaan.

Pangarep adalah anak bongsu Presiden Indonesia Joko Widodo dan akan melangsungkan perkahwinannya pada Ahad di wilayah Boyolali di bahagian timur Jawa Tengah.- BERNAMA


Rumah pangsa tiga tingkat musnah dalam letupan

LONDON, 10 Disember- Seorang terkorban manakala beberapa orang lagi hilang selepas letupan menghancurkan sebuah blok rumah pangsa di Saint Helier, Jersey kira-kira pukul 4 pagi waktu tempatan.Menurut Ketua Polis Jersey, Robin Smith kebakaran telah dipadamkan, namun barisan ambulans masih kelihatan di lokasi kejadian.Pasukan bomba bergerak ke lokasi insiden selepas mendapat panggilan daripada orang awam akan bau gas di kawasan tersebut, sebelum bangunan tiba-tiba meletup.Tambah Smith, bangunan tiga tingkat itu runtuh sepenuhnya.Jumlah kematian dan cedera juga dijangka meningkat.

Sementara itu, Ketua menteri Jersey, Kristina Moore mengucapkan takziah kepada keluarga mangsa dan akan memastikan mereka terjejas dipindahkan ke tempat selamat.- AFP


Kes tumpahan ribuan minyak mentah di AS sedang disiasat

KANSAS, 10 Disember- Pasukan kecemasan bersedia untuk membersihkan kejadian tumpahan minyak mentah terbesar dalam tempoh hampir sedekad di Amerika Syarikat (AS).Pasukan penyiasat kebangsaan juga tiba di kawasan itu untuk mencari punca berlakunya kebocoran kira-kira 14,000 tong minyak dari barat Kanada.Pengendali saluran paip TC Energy sedang menilai rancangan untuk memulakan semula saluran itu, yang membawa 622,000 tong minyak sehari ke kilang penapisan dan hab eksport AS.Penganalisis berkata, gangguan itu boleh menjejaskan simpanan minyak di Cushing, Oklahoma, hab penyimpanan dan mengurangkan bekalan mentah ke pusat penapisan di AS Tengah dan Pantai Teluk.

Ini adalah tumpahan ketiga ribuan tong minyak mentah pada saluran paip sejak ia dibuka pada 2010. Tumpahan minyak Keystone sebelum ini telah menyebabkan saluran paip itu ditutup kira-kira dua minggu.- REUTERS


Kematian empat remaja Papua, keluarga gesa kes dibuka semula

JAKARTA, 10 Disember- Pembebasan seorang bekas pegawai tentera atas pertuduhan membunuh empat remaja Papua pada 2014 menimbulkan ketidakpuasan dalam kalangan keluarga mangsa.Wakil keluarga mangsa, Yones Douw mahu kes tersebut dibuka semula selepas Mahkamah Hak Asasi Manusia di Makassar, Wilayah Sulawesi Selatan membebaskan Isak Settu pada Khamis atas tuduhan terbabit."Kami, keluarga dan saksi mangsa, melihat bahawa mahkamah melakukan sewenang-wenangnya dan melindungi pelaku kes itu," kata Yones ketika ditemui pemberita, di sini.

Suruhanjaya Hak Asasi Manusia Indonesia sebelum ini mendapati tentera telah menembak empat pelajar sekolah menengah semasa tunjuk perasaan di Paniai, Papua.Isak berdepan 10 tahun penjara atas dakwaan tersebut selepas pasukan pasukan keselamatan Indonesia melepaskan tembakan ke arah orang ramai yang membantah pemukulan pemuda Papua oleh tentera.Insiden menyebabkan 21 rakyat Papua cedera dan empat mangsa berusia 17 dan 18 tahun meninggal dunia. -AFP


Bilangan petugas media terbunuh meningkat lebih 40 peratus dari tahun ke tahun

NEW YORK, 10 Disember – Angka kematian membabitkan profesion kewartawanan dan media pada 2022 meningkat lebih 40 peratus berbanding tahun lepas, lapor Agensi Akhbar Jerman.Menurut laporan Persekutuan Wartawan Antarabangsa (IFJ) yang dikeluarkan pada Jumaat, seramai 67 petugas media terbunuh di tempat kerja setakat tahun ini, meningkat daripada 47 pada 2021."Peningkatan jumlah kematian membabitkan wartawan dan petugas media mendatangkan kebimbangan yang besar dan kerajaan di seluruh dunia digesa mengambil tindakan mempertahankan kewartawanan, satu bidang yang menjadi antara tonggak utama demokrasi," kata Setiausaha Agung IFJ, Anthony Bellanger dalam satu kenyataan.Peperangan di Ukraine, pergolakan di Haiti, keganasan yang semakin meningkat di Colombia serta aktiviti jenayah di Mexico menjadi penyumbang utama kepada lonjakan kes, menurut pertubuhan yang mewakili kira-kira 600,000 wartawan di 146 negara.

Secara keseluruhan, Ukraine dikelaskan sebagai negara paling berbahaya untuk pengamal media, dengan 12 kematian dilaporkan, manakala Amerika Utara dan Selatan dikategori sebagai wilayah paling berbahaya, dengan 29 kematian.Laporan yang dikeluarkan sempena Hari Hak Asasi Manusia Pertubuhan Bangsa-Bangsa Bersatu (PBB) itu juga mendedahkan bahawa sekurang-kurangnya 375 pengamal media kini dipenjarakan kerana laporan mereka.Kebanyakan mereka menjalani hukuman penjara di China, Myanmar, Turkiye, Iran dan Belarus.Kumpulan itu menuntut "tindakan segera" daripada masyarakat antarabangsa untuk melindungi wartawan di seluruh dunia. -BERNAMA


Taufan Mandous semakin lemah

CHENNAI, 10 Disember- Taufan Mandous menyebabkan banyak kemusnahan di kawasan pantai selatan India pada Sabtu dengan ratusan pokok tumbang, kemusnahan harta benda dan banjir di kawasan perumahan.Jabatan Meteorologi India berkata bahawa taufan tersebut semakin lemah daripada ketegori teruk pada awalnya.Namun hujan lebat dan angin kuat membadai kawasan pantai di selatan Tamil Nadu dan Puducherry ketika taufan itu mendarat sekitar tengah malam.

Negeri-negeri di kawasan pantai Tamil Nadu dan Andhra Pradesh dijangka menerima hujan lebat hingga sederhana sehinga petang. - REUTERS


14,000 tong minyak bocor, cetus pencemaran sungai dan bau

(Saluran minyak mentah TC Energy bocor dan mengalir ke sungai/Reuters)

KANSAS, 10 Disember-  Saluran minyak mentah milik syarikat yang berpangkalan di Kanada dilaporkan bocor sehingga menyebabkan pencemaran sungai sepanjang kira-kira 240 kilometer, di sini, semalam.Saluran paip yang menyalur minyak mentah dari negara terbabit ke Amerika Syarikat itu merupakan milik syarikat TC Energy.Pihak berkuasa berkata, pencemaran berkenaan dianggarkan sebanyak 14,000 tong minyak atau 588,000 gelen.Ia juga disifatkan terbesar pernah berlaku di Amerika Syarikat dalam hampir sedekat dengan pasukan keselamatan ketika ini sedang bertungkus-lumus membersihkan pencemaran tersebut. Saksi memberitahu bau minyak yang kuat juga dikesan berlegar di ruang udara kawasan berkenaan.Susulan kejadian itu, operasi TC Energy dihentikan serta-merta untuk siasatan dan kerja-kerja pembersihan.Dalam perkembangan berkaitan, harga minyak dilapor meningkat pada Jumaat berikutan kejadian itu yang menjejaskan pengeluaran hampir 600,000 tong minyak sehari.Penanda aras antarabangsa minyak mentah Brent diniagakan pada AS$76.66 setong pada 09.59 pagi waktu tempatan (0659 GMT), naik 0.67 peratus daripada harga penutupan AS$76.15 setong pada sesi dagangan sebelumnya.Pada masa yang sama, penanda aras Amerika West Texas Intermediate (WTI) didagangkan pada AS$72.02 setong, menokok 0.78 peratus berbanding AS$71.46 setong pada penutupan sebelumnya. -Reuters

(Harga minyak meningkat susulan kejadian kebocoransaluran minyak TC Energy/Reuters)


Kezaliman dialami rakyat Palestin tidak boleh berlanjutan- Presiden China

RIYADH, 10 Disember- Presiden China Xi Jinping melahirkan rasa tidak puas hati dengan kezaliman yang dialami rakyat Palestin serta mengesahkan sokongan China terhadap negara Palestin yang merdeka."Tidak mungkin kezaliman yang dialami rakyat Palestin diteruskan," kata Presiden itu semasa merasmikan Sidang Kemuncak Riyadh-Teluk-China bagi kerjasama dan pembangunan di Arab Saudi pada Jumaat.Xi menekankan keperluan agar Palestin diberi "keanggotaan penuh dalam Pertubuhan Bangsa-Bangsa Bersatu" sambil berkata Beijing "menyokong penyelesaian dua negara dan penubuhan negara Palestin, dengan Baitulmaqdis Timur sebagai ibu negaranya."Beliau menganggap sidang kemuncak itu sebagai "sejarah yang terlakar dalam hubungan Cina-Arab."

"China dan Arab harus mengukuhkan perpaduan dan kerjasama serta membina komuniti demi masa depan yang lebih cerah," katanya sambil mengalu-alukan penyertaan Arab dalam inisiatif keselamatan global.Beliau turut menyuarakan minat untuk menjalin kerjasama dua hala dalam memperkukuh sektor pembangunan, kesihatan dan keselamatan makanan.Xi tiba pada Rabu dalam rangka lawatan rasmi ke Arab Saudi.Kali terakhir beliau melawat negara itu pada 2016.- BERNAMA


Wartawan sokong LGBTQ meninggal dunia ketika buat liputan Piala Dunia

DOHA, 10 Disember- Wartawan bola sepak terkenal dari Amerika Syarikat (AS) yang menyokong gerakan lesbian, gay, biseksual dan transgender (LGBTQ) serta lantang menentang penganjuran Piala Dunia di Qatar, Grant Wahl, meninggal dunia ketika membuat liputan pertandingan itu, hari ini.Wahl, 48, dilaporkan rebah ketika membuat liputan aksi Argentina-Belanda dan dibawa ke hospital namun tidak jelas di mana dia menghembuskan nafas terakhirnya.Menurut laporan Wall Street Journal, Wahl kelihatan seperti mengalami serangan jantung ketika kejadian itu.Isnin lalu, mendiang sempat berkongsi di platform Substack bahawa dia telah pergi ke sebuah hospital di Qatar kerana dipercayai menghidap bronkitis."Tiga minggu kurang tidur, tekanan dan banyak kerja. Saya dapat merasakan dada saya menerima tekanan dan ketidakselesaan," tulisnya.Dalam tulisannya, Wahl menambah, keadaannya tidak berubah dan hanya lega seketika selepas mengambil antibiotik dan ubat batuk.Sementara itu, isteri mendiang yang juga pakar penyakit berjangkit, Celine R Gounder mengesahkan pemergian Wahl di Twitter."Saya berterima kasih atas sokongan kepada suami saya, Grant Wahl. Saya begitu terkejut," tulis Gounder ketika membalas catatan U.S. Soccer di Twitter. -AFP


Amerika Syarikat anggap kerjasama ketenteraan Iran-Russia 'membahayakan'

WASHINGTON, 10 Disember-Amerika Syarikat (AS) melahirkan kebimbangan berhubung 'kerjasama pertahanan berskala penuh' Moscow-Tehran serta menyifatkan ia sebagai membahayakan dunia.Jurucakap keselamatan White House, John Kirby berkatakerjasama meluas membabitkan peralatan ketenteraan seperti helikopter, jet pejuang dan dron, bakal membawa kepada sekatan baharu terhadap kedua-dua negara itu.Iran dituduh oleh kuasa Barat membekalkan dron kepada tentera Russia di Ukraine, namun negara itu menyangkal dakwaan berkenaan.

(Kemaraan tentera Rusia di sempadan Ukraine / FOTO AFP)

Moscow, yang mencetuskan konflik berdarah di negara itu turut bertindak menyerang infrastruktur tenaga Ukraine dalam usaha memperluaskan penguasaannya.

Terdahulu, Kirby mengumumkan AS akan melaksanakan sekatan terhadap tiga entiti aktif yang berpangkalan di Russia yang menyasarkan Angkatan Aeroangkasa Rusia, Pusat Penerbangan Tanpa Pemandu Negara ke-924, dan Komando Penerbangan Pengangkutan Tentera.Bulan lalu, Tehran mengaku menghantar dron ke Russia tetapi mendakwa ia berlaku sebelum pencerobohan Ukraine.Kirby berkata AS juga bimbang Russia 'berhasrat membekalkan Iran dengan komponen tentera canggih' termasuk helikopter dan sistem pertahanan udara.Malah, juruterbang tentera Iran difahamkan sedang belajar menerbangkan pesawat perang Sukhoi Su-35 di Russia dan Tehran mungkin menerima pesawat berkenaan tahun depan, sekali gus memperkukuhkan pertahanan udaranya berbanding negara jiran.AS juga percaya Iran sedang mempertimbangkan jualan 'ratusan peluru berpandu balistik' kepada Russia.-AFP


Twitter padam 1.5 bilion akaun tidak aktif - Elon Musk

ISTANBUL, 10 Disember- Twitter akan mula memadam 1.5 bilion akaun yang tidak lagi aktif, pemilik baharu dan Ketua Pegawai Eksekutifnya Elon Musk mengumumkan pada Jumaat.

“Twitter akan mula memadam 1.5 bilion akaun tidak lama lagi. Ia membabitkan akaun tanpa sebarang ciapan dan tiada log masuk selama bertahun-tahun,“ menurut Musk dalam ciapan di Twitter, lapor Agensi Anadolu.

Langkah itu diambil susulan kenyataan Musk pada November lalu bahawa Twitter akan memadam akaun yang tidak aktif dalam tempoh 15 tahun menerusi ciapan “Sila ambil perhatian bahawa Twitter akan melakukan banyak perkara dalam beberapa bulan akan datang. Kami akan mengekalkan apa yang berfungsi dan mengubah apa yang tidak pada 9 Nov.”

Purata penggunaan harian di Twitter menjana 237.8 juta pada suku kedua, meningkat 16.6 peratus berbanding tempoh sama tahun lepas, menurut penyata keputusan kewangan yang dikeluarkan pada 22 Julai.

“Peningkatan itu didorong oleh penambahbaikan berterusan dan ciapan global mengenai peristiwa semasa,“ menurut kenyataan itu.

Sejak mengambil alih Twitter, Musk telah membuat perubahan kontroversi untuk syarikat media sosial itu, termasuk menarik balik kebenaran kerja dari rumah dan menamatkan perkhidmatan separuh daripada kakitangannya. -BERNAMA


'Ronaldo pergi tanpa beritahu saya' - Ten Hag

LONDON, 10 Disember- Cristiano Ronaldo yang meninggalkan Manchester United baru-baru ini, dilaporkan tidak memberitahu niatnya itu secara bersemuka dengan pengurus kelab Liga Perdana Inggeris tersebut, Erik ten Hag.Manchester berpisah dengan bintang Portugal itu selepas dia mengeluarkan kenyataan kontroversi dalam satu temu bual ekslusif dengan mendakwa dirinya rasa 'dikhianati' oleh kelab terbabit dan perasaan hormatnya terhadap Ten Hag sudah hilang.Ditanya mengenai kenyataan itu, Ten Haq berkata, tindakan Ronaldo dalam temu bual terbabit telah memberi gambaran jelas bahawa penyerang veteran berkenaan mahu meninggalkan Manchester."Sehingga saat itu, Ronaldo tidak pernah memberitahu saya bahawa dia mahu pergi."Saya mahu dia kekal dari saat pertama hingga sekarang. Namun, jika seseorang pemain tidak mahu berada di dalam kelab ini, maka dia perlu pergi."Saya fikir ia agak jelas selepas temu bual itu bahawa dia perlu pergi. Saya rasa kita tidak perlu membincangkannya," kata Ten Hag kepada Manchester Evening News.Ronaldo, 37, menghabiskan tiga tahun di Juventus dari 2018 sebelum kembali ke Manchester tahun lepas.Dalam satu kenyataan, Manchester mengucapkan terima kasih kepada Ronaldo atas khidmatnya selama dua musim. -AFP


Rakyat Peru sertai tunjuk perasaan tuntut pembebasan bekas Presiden

LIMA, 10 Disember, Presiden Peru yang baharu dilantik, Dina Boluarte berkata tetap akan menubuhkan kerajaan pada sabtu, walaupun penunjuk perasaan berhimpun di ibu negara itu bagi pembebasan bekas Presiden, Pedro Castillo.Bekas Presiden, Pedro Castillo sebelum ini ditahan oleh pihak berkuasa susulan dakwaan cubaan rampasan kuasa.Bercakap kepada wartawan, Boluarte berkata sekiranya perlu, beliau akan berbincang dengan Kongres bagi mengadakan pengundian awal bagi jawatan Presiden dari tarikh yang ditetapkan sebelum ini.Boluarte menggesa para penunjuk perasaan agar bertenang.

(Penunjuk perasaan Peru berhimpun tuntut pembebasan bekas Presiden, Pedro Castillo yang ditangkap atas tuduhan rampasan kuasa/FOTO AFP)

Tunjuk perasaan kembali tercetus jumaat lalu, dengan para penunjuk perasaan menghalang jalan raya menggunakan batu, kayu dan tayar yang dibakar bagi mendesak agar diadakan pilihan raya awal.

Bekas Presiden, Pedro Castillo kini berada dalam tahanan polis di Lima, dua hari selepas gagal dalam rampasan kuasa.Pihak pendakwaraya menuduh Castillo, bekas guru berhaluan kiri atas tuduhan konspirasi dan pemberontakan terhadap kerajaan Peru.Mahkamah Tinggi negara itu mengarahkan agar Castillo direman selama tujuh hari.Sementara itu, beratus-ratus penunjuk perasaan bergerak ditengah- tengah bandar Lima menuntut pembebasan Castillo."Saya mengundi untuk Castillo. Kongres ini tidak mewakili suara kami. Kami inginkan agar Castillo dibebaskan," kata salah seorang penunjuk perasaan kepada AFP.Pedro Castillo memenangi pilihan raya Presiden Peru pada Jun 2021 sekaligus mengejutkan golongan elit yang sentiasa mendominasi politik negara itu.-AFP


Kementerian Luar pantau rapat kes rakyat Malaysia seludup emas ke Bangladesh

(Foto FB Malaysia International Humanitarian Organisation - MHO)

PUTRAJAYA, 10 Disember- Kementerian Luar memberi perhatian serius dan memantau rapat kes melibatkan rakyat Malaysia menyeludup emas ke Bangladesh yang sedang menjalani hukuman penjara seumur hidup di negara itu.

Kementerian itu dalam kenyataan mengesahkan telah menerima memorandum daripada Pertubuhan Kemanusiaan Masyarakat Antarabangsa Malaysia (MHO) yang memohon kerajaan Malaysia untuk membantu tiga warga Malaysia yang sedang menjalani hukuman penjara seumur hidup (maksimum 30 tahun) atas kesalahan menyeludup 45 kilogram emas ke Bangladesh pada 2015."Ketiga-tiga mereka telah melalui proses mahkamah dan dijatuhkan hukuman pada 2018."Selain mereka, terdapat tiga lagi warga Malaysia yang sedang menjalani hukuman penjara di Bangladesh atas kesalahan yang sama," menurut kenyataan.Kenyataan tersebut juga memaklumkan kesalahan penyeludupan emas di Bangladesh merupakan kesalahan berat yang boleh dikenakan hukuman mati.“Pihak Suruhanjaya Tinggi Malaysia di Bangladesh telah mengadakan siri-siri pertemuan dengan tahanan warga Malaysia tersebut untuk menghulurkan bantuan konsular dan mengadakan perbincangan dengan pihak peguam yang dilantik dalam usaha membantu mereka sewajarnya.“Selain itu, pihak Suruhanjaya Tinggi Malaysia juga telah mengambil inisiatif dan tindakan proaktif dalam mengadakan pertemuan dengan pihak-pihak berkuasa Bangladesh termasuk melalui pertemuan peringkat tinggi dengan pihak kerajaan negara itu ke arah membantu serta mencari jalan penyelesaian terbaik untuk kes ini,” menurut kenyataan itu lagi. Kementerian Luar turut menasihatkan warga Malaysia yang berada di negara asing untuk sentiasa peka dan menghormati undang-undang negara berkenaan serta tidak terlibat dalam sebarang aktiviti yang melanggar undang-undang negara itu.


Putin rancang larikan diri sekiranya Rusia kalah perang

MOSCOW, 10 Disember-Bekas pegawai kanan Presiden Rusia Vladimir Putin mendedahkan rancangan Putin untuk melarikan diri ke Amerika Selatan sekiranya Rusia kalah dalam peperangan dengan Ukraine.

Digelar 'Operasi Noah's Ark', dakwaan itu dikeluarkan menerusi Telegram oleh bekas penulis ucapan Putin, Abbas Gallyamov."Seperti namanya, ia mengenai mencari tempat baru yang anda boleh pergi sekiranya tanah air anda menjadi terlalu huru-hara," kata Gallyamov, seperti didedahkan akhbar online news.com.au.

(President Rusia, Vladimir Putin memberi ucapan di Televisyen Rusia /FOTO AFP)

Gallyamov turut mendedahkan bahawa pasukan Putin menimbangkan Amerika Latin khususnya Argentina dan Venezuela sebagai pilihan-pilihan yang berpotensi. Putin sebelum ini mengadakan perbicangan untuk meningkatkan kerjasama antarabangsa dengan Presiden Venezuela Nicolás Maduro.Menurut sumber tersebut, sekutu kuat Putin, Yury Kurilin, yang bekerja rapat dengan ketua Rosneft, iaitu syarikat tenaga utama Rusia, "kini menumpukan segalanya kepada Noah's Ark". "Beliau memegang kerakyatan Amerika Syarikat dan mempunyai kenalan-kenalan yang baik," tambah Gallyamov, yang kali terakhir bertugas di bawah rejim Putin pada 2010 dan kini bertugas sebagai seorang penganalis politik bebas. Rancangan itu dibocorkan pada ketika Putin mengesahkan bahawa kemungkinan berlaku perang nuklear semakin meningkat. Namun Putin mendakwa "dalam apa jua keadaan" Rusia tidak akan menggunakan senjata nuklear dan hanya akan menggunakannya sekiranya berlaku "serangan balas".-AFP


10 maut dalam letupan lombong arang batu di Indonesia

(Pasukan penyelamat memindahkan mangsa letupan lombong arang batudi Sawahlunto/AFP)

SAWAHLUNTO, 10 Disember- 10 orang pelombong maut dalam letupan lombang arang batu di wilayah Sumatera Barat, Indonesia, semalam.

Letupan itu berpunca daripada gas berbahaya termasuk metana ketika 14 pelombong memasuki lombong berkenaan di sini.Jurucakap Agensi Mencari dan Menyelamat tempatan, Octavianto berkata, 10 ditemukan maut manakala empat lagi selamat di bawah timbusan tanah.Octavianto berkata, lombong berkenaan dimiliki oleh sebuah syarikat swasta yang beroperasi secara sah."Pasukan penyelamat menggunakan 'blower' dan kipas ekzos untuk mengeluarkan udara daripada dalam lombong bagi memastikan ia selamat untuk dimasuki," katanya.Risiko berdepan tanah runtuh, banjir dan terowong runtuh antara sebahagian bahaya yang dihadapi oleh pelombong.April lalu, 12 pelombong emas di wilayah Sumatera Utara terbunuh dalam kejadian tanah runtuh.Satu lagi kejadian sama juga berlaku pada September lalu, membunuh sekurang-kurangnya tujuh pelombong di Pulau Borneo. -AFP

(Pelombong lain melihat usaha menyelamat di lokasi letupan lombong arang batudi Sawahlunto/AFP)


Presiden Brazil lantik Fernando Haddad jadi Menteri Kewangan

(Presiden Brazil Luiz Inacio Lula da Silva bercakap semasa sidang media di bangunankerajaan peralihan di Brasilia, Brazil 9 Disember 2022 / REUTERS)

BRASILIA, 10 Disember- Presiden Brazil Luiz Inacio Lula da Silva pada Jumaat menamakan bekas Datuk Bandar Sao Paulo, Fernando Haddad, yang kurang disenangi ramai dalam komuniti perniagaan, sebagai Menteri Kewangan."Saya memilih rakan seperjuangan Fernando Haddad sebagai Menteri Kewangan," kata Lula dalam sidang media di ibu negara Brasilia.Lula turut melantik Mauro Vieira sebagai Menteri Luar Negeri, Flavio Dino sebagai Menteri Kehakiman, Jose Mucio Monteiro sebagai Menteri Pertahanan dan Rui Costa, Gabenor wilayah Bahia, sebagai Ketua Setiausaha.Haddad, 59, yang berkhidmat sebagai Menteri Pendidikan dari 2005 hingga 2012, menggantikan Menteri Ekonomi  Paulo Guedes, sekutu Presiden sayap kanan Jair Bolsonaro.Selepas kerajaan baharu Lula mengambil alih pentadbiran pada 1 Januari, Kementerian Ekonomi akan dibubarkan dan diubah menjadi Agensi Kewangan, Industri dan Perancangan. -AFP

(Presiden Brazil Luiz Inacio Lula da Silva bercakap semasa sidang media di bangunan kerajaan peralihan di Brasilia, Brazil 9 Disember 2022 / REUTERS)


Turkiye teruskan usaha selesaikan konflik Rusia-Ukraine

(Bomba memadamkan kebakaran di wilayah Donetsk/AFP)

ANKARA, 9 Disember- Turkiye meneruskan usahanya untuk menyelesaikan perang Rusia-Ukraine yang sedang berlaku, kata Presiden Recep Tayyip Erdogan pada Jumaat, sambil menambah bahawa bagi tujuan itu beliau akan mengadakan perbincangan dengan rakan sejawatannya bagi kedua-dua pihak tidak lama lagi.Lapor Agensi Anadolu, "untuk menyelesaikan krisis ini, saya akan mengadakan perbincangan dengan Presiden Rusia Vladimir Putin pada Ahad. Perkara sama juga akan dilakukan dengan Presiden Ukraine Volodymyr Zelenskyy," kata Erdogan kepada TRT World Forum di Istanbul.Erdogan berkata Turkiye mahu mengukuhkan lagi perjanjian membenarkan eksport bijirin yang tergendala pada Februari kerana perang Rusia terhadap Ukraine.Pada 22 Julai, Turkiye, Pertubuhan Bangsa-Bangsa Bersatu (PBB), Rusia dan Ukraine menandatangani perjanjian penting di Istanbul untuk menyambung semula eksport bijirin dari tiga pelabuhan Laut Hitam Ukraine.Perjanjian penting itu dilanjutkan selama 120 hari lagi, bermula 19 November.Sejak awal krisis, Erdogan menyatakan Turkiye menjalankan diplomasi dengan prinsip tiada pemenang dalam perang, sambil menambah bahawa Turkiye telah mempelopori diplomasi keamanan yang akan menjadi contoh kepada dunia.TRT World Forum 2022 merupakan acara tahunan selama dua hari bermula di Istanbul pada Jumaat dan diadakan oleh penyiar kebangsaan Turki TRT.Perhimpunan yang diadakan tahun ini bertemakan "Memetakan Masa Depan: Ketidakpastian, Realiti dan Peluang" menghimpunkan ahli akademik, wartawan, intelektual, ahli politik dan ahli masyarakat sivil dari seluruh dunia.- BERNAMA


Bintang K-pop TOP dan DJ Steve Aoki sertai perjalanan ke bulan

KAZAKHSTAN, 9 Disember- Jutawan Jepun Yusaku Maezawa mengumumkan bintang K-pop TOP dan DJ Steve Aoki akan menjadi antara lapan anak kapal yang dirancang untuk melakukan perjalanan mengelilingi bulan dengan menaiki salah sebuah Roket SpaceX milik Elon Musk pada tahun depan.Perjalanan selama 12 hari itu menggunakan kapal angkasa Soyuz ke Stesen Angkasa Antarabangsa (ISS). Perkara itu diumumkan oleh Maezawa di Twitter dan memberi gelaran perjalanan itu sebagai Projek 'DearMoon'.Misi menaiki kapal angkasa Starship SpaceX yang dijadualkan mengambil masa lapan hari dari stesen pelancaran sebelum kembali ke bumi. Perjalanan itu termasuk tiga hari mengelilingi bulan, dalam jarak 200 kilometer dari permukaan bulan.Walaupun penerbangan itu dijadualkan pada 2023, ia mengalami kelewatan kerana ujian berterusan dilakukan oleh kapal angkasa dan roketnya.Pelakon India Dev Joshi juga merupakan antara pilihan untuk menyertai kumpulan itu dan sebahagian besarnya terdiri daripada artis dan jurugambar. Pemain papan salji Olimpik A.S. Kaitlyn Farrington dan penari Jepun Miyu disenaraikan sebagai anak kapal simpanan.- REUTERS


Kerjasama China-Arab bawa peluang baharu, wujud kestabilan kepada dunia

(Duta Besar China ke Mesir dan wakil kepada Liga Negara Arab, Liao Liqiang/ Foto Twitter)

KAHERAH, 9 Disember - Pembangunan kerjasama China-Arab akan membawa peluang baharu kepada dunia dan mewujudkan kestabilan kepada dunia yang bergolak, jelas Duta Besar China ke Mesir dan wakil kepada Liga Negara Arab, Liao Liqiang di Kaherah, Mesir.Sidang Kemuncak China-Arab yang pertama diadakan pada masa yang tepat dan menandakan tahap baharu persahabatan China-Arab, kata Liao.Lawatan Presiden China, Xi Jinping ke Asia Barat akan merangka pelan tindakan untuk persahabatan dan kerjasama China-Arab dan membimbing hala tuju untuk membina komuniti China-Arab dengan masa depan yang dikongsi dalam era baharu. Ia juga akan menyuntik keyakinan kepada keamanan, kestabilan, pembangunan dan kemakmuran serantau dan dunia, kata duta tersebut.

(Pembangunan kerjasama China-Arab akan membawa peluang baharu kepada dunia dan mewujudkan kestabilan kepada dunia yang bergolak/ AFP)

Presiden Xi tiba di Riyadh pada hari Rabu untuk menghadiri Sidang Kemuncak China-Arab yang pertama dan Sidang Kemuncak Majlis Kerjasama China-Teluk (GCC), dan mengadakan lawatan negara ke Arab Saudi."Mengambil peluang Sidang Kemuncak itu, kami akan berbincang dengan negara-negara Arab mengenai perkembangan hubungan China-Arab. Kami akan mengukuhkan lagi konsensus strategik antara kedua-dua pihak mengenai isu-isu utama serantau dan antarabangsa, menyuntik tenaga positif ke dalam keamanan dan pembangunan negara," kata Liao.Inisiatif bersama 'Belt and Road' antara China dan negara Arab telah mencapai hasil yang memberangsangkan dengan lebih 200 projek kerjasama utama dilaksanakan dalam bidang seperti tenaga dan infrastruktur.Beliau berkata China dan negara Arab harus meningkatkan kerjasama kerana dunia menghadapi perubahan drastik."China dan negara-negara Arab akan berpegang kepada kemerdekaan dan teguh menyokong antara satu sama lain dalam menjaga kedaulatan negara, integriti wilayah dan maruah negara. Saya percaya China dan negara-negara Arab akan lebih berazam untuk membangunkan hubungan persahabatan dan mengambil tindakan yang lebih kuat untuk menyokong satu sama lain dalam mempertahankan kepentingan teras mereka. Ia akan merangsang perpaduan dan kerjasama negara membangun dan mendorong mereka untuk berganding bahu bagi mencipta masa depan yang lebih baik," jelas Liao. -REUTERS


Pakar PBB kecam hukuman mati terhadap penunjuk perasaan di Iran

(Protes di Iran mula tercetus kerana membantah kematian seorang wanita Mahsa Amini berusia 22 tahun yang dipercayai maut ketika berada dalam tahanan polis/ REUTERS)

GENEVA, 9 Disember - Beberapa pakar Pertubuhan Bangsa-Bangsa Bersatu (PBB) pada Khamis  mengecam hukuman mati ke atas seorang artis berusia 23 tahun yang disabitkan bersalah kerana menyertai protes di Iran.Hukuman gantung terhadapnya dijalankan pada pagi Khamis selepas sebuah mahkamah di Tehran mendapati dia bersalah kerana "melancarkan perang menentang Tuhan."Setakat ini, 12 individu telah dijatuhi hukuman mati selepas didapati bersalah kerana menyertai "melancarkan perang menentang Tuhan" dan "rasuah di bumi," lapor Agensi Anadolu. Menurut pakar berkenaan hukuman mati tanpa perbicaraan undang-undang yang sewajarnya adalah tidak adil dan menggesa Iran mewujudkan moratorium hukuman mati untuk memansuhkan hukuman ini. "Kami bimbang dengan nasib artis Iran yang telah didakwa atas tuduhan yang membawa kepada hukuman mati," kata pakar itu.Sebelum ini penyanyi rap Saman Yasin dilaporkan telah dijatuhi hukuman mati selepas disabitkan bersalah oleh mahkamah pada 29 Oktober.

Protes di Iran itu mula tercetus kerana membantah kematian seorang wanita Mahsa Amini berusia 22 tahun yang dipercayai maut ketika berada dalam tahanan polis. Setakat ini korban akibat protes itu sudah mencecah 458 orang, menurut kumpulan hak asasi yang berpangkalan di Norway."Sekurang-kurangnya 458 orang termasuk 63 kanak-kanak dan 29 wanita telah terbunuh dalam rusuhan yang masih berterusan seluruh negara."Hak Asasi Manusia Iran menganggap hukuman mati terhadap penunjuk perasaan mencabuli hak asasi manusia dan menyeru masyarakat antarabangsa untuk bertindak sewajarnya," kata kumpulan Hak Asasi Manusia Iran pada Rabu.Kementerian Dalam Negeri Iran pada minggu lalu turut mengesahkan bahawa beribu-ribu orang telah ditahan manakala lebih 200 orang meninggal dunia. -BERNAMA


Roda Ferris setinggi 91 meter jadi tarikan baharu di Sao Paolo, Brazil

SAO PAOLO, 9 Disember - Roda Ferris setinggi 91 meter dibuka kepada orang ramai di bandar Sao Paulo, Brazil pada Khamis dan ia digembar-gemburkan sebagai tarikan baharu pelancong yang mesti dikunjungi.Bruno Zani, ahli perniagaan tempatan yang terlibat dalam projek itu memberitahu Reuters bahawa "Roda Ferris terbesar di Amerika Latin" itu adalah lebih daripada sekadar hiburan."Jika kita membandingkannya dengan London Eye di London, kita akan mempunyai tarikan yang besar untuk orang ramai, pelawat, dari dalam dan luar Brazil kerana ia bukan sekadar pemandangan yang indah setinggi 91 meter, ia juga persekitaran (dengan) projek hebat yang dilakukan oleh dewan bandaraya ini, dalam penyahcemaran Sungai Pinheiros, lorong basikal, soal alam sekitar dan kemampanannya, jadi Roda Ferris menghubungkan semua ini," jelas beliau.

(Roda Ferris setinggi 91 meter dibuka kepada orang ramai di bandar Sao Paulo, Brazil/ REUTERS)

"Dengan ini, kami berharap dapat menyumbang kepada bandar, menyumbang kepada pelancongan, menjadikan Roda Ferris sebagai tempat pelancongan. Setiap bandar besar mempunyai Roda Ferris, Sao Paulo berhak untuk memilikinya," kata pengarah operasi Roda Ferris, Marcelo Mugnaini.Pengunjung akan dapat melihat pemandangan langit Sao Paulo yang menakjubkan sepanjang perjalanan selama 25 minit dengan roda gergasi tersebut.Pembukaan tarikan baharu itu dilakukan selepas wabak COVID-19 dan pada masa ramai rakyat Brazil ingin meninggalkan rumah mereka dan meneroka tarikan baharu. -REUTERS


Dua pemimpin tertinggi parti pembangkang utama Bangladesh ditahan polis

DHAKA, 9 Disember- Dua pemimpin tertinggi parti pembangkang utama Bangladesh telah dibawa dari rumah mereka oleh polis pada awal pagi tadi. Ketua media Parti Nasionalis Bangladesh (BNP), Zahiruddin Swapan berkata penahanan itu dilakukan, sehari sebelum perhimpunan yang dirancang di ibu negara, Dhaka, untuk menggesa peletakan jawatan Perdana Menteri, Sheikh Hasina.Menurut Swapan, Setiausaha Agung BNP, Mirza Fakhrul Islam Alamgir dan anggota badan pembuat keputusan tertinggi parti, Mirza Abbas dibawa dari rumah mereka kira-kira pukul 3.00 pagi.Mereka didatangi beberapa anggota polis berpakaian biasa atas arahan pihak atasan. Bagaimanapun, lokasi kedua-dua pemimpin itu dibawa, tidak diketahui.Katanya, pihak polis telah menahan kira-kira 2,000 orang aktivis dan penyokong parti dalam usaha untuk menghalang perhimpunan yang dijangka akan berlangsung esok.Ketegangan memuncak di ibu negara menjelang perhimpunan tersebut yang akan menghimpunkan ratusan ribu penyokong dari seluruh negara.

(Polis mengadakan sekatan jalan raya berhampiran pejabat pusat parti BNP di Dhaka, 8 Disember/AFP)

Polis menegaskan mereka tidak akan membenarkan demonstrasi di hadapan pejabat parti, yang mereka panggil sebagai "tempat kejadian jenayah" selepas mendakwa menemui bom molotov di lokasi itu.Sementara itu, pemerhati bebas berkata, dua pilihan raya umum lalu, di mana BNP dihancurkan, telah ditipu oleh kerajaan pentadbiran Hasina.Beberapa kedutaan Barat mengeluarkan kenyataan bersama lewat Selasa lalu yang menggesa negara itu membenarkan kebebasan bersuara, perhimpunan aman dan pilihan raya yang adil.Sehari selepas itu, PBB berkata Bangladesh mesti mengekalkan komitmennya terhadap kebebasan bersuara, kebebasan media dan perhimpunan aman.Protes tercetus susulan pemotongan bekalan kuasa dan kenaikan harga bahan api di seluruh negara sejak beberapa bulan kebelakangan ini. Mereka menuntut Perdana Menteri Sheikh Hasina berundur bagi menyokong pilihan raya baharu bawah kerajaan sementara.- AFP


PBB rayu bantuan kewangan perangi wabak kolera di Haiti

NEW YORK, 9 Disember- Pertubuhan Bangsa Bersatu (PBB) memohon bantuan jutaan dolar daripada masyarakat antarabangsa bagi memerangi wabak kolera yang semakin meruncing di Haiti yang telah meragut hampir 300 nyawa setakat ini.Penyelaras Kemanusiaan PBB untuk Haiti, Ulrika Richardson berkata setakat ini organisasi itu berjaya mengumpul $23.5 juta daripada $145 juta yang diminta untuk memerangi wabak tersebut.Menurutnya, kes jangkitan semakin meningkat setiap hari."Kes berterusan dan kini terdapat 283 orang yang meninggal dunia akibat penyakit itu.

"Sehingga kini, hampir 12,000 orang telah dimasukkan ke hospital untuk rawatan, sejak kemunculan semula penyakit itu pada Oktober, katanya kepada pemberita.

(PBB memohon bantuan jutaan dolar daripada masyarakat antarabangsa bagi memerangi wabak kolera yang semakin meruncing di Haiti/AFP)

Wabak tersebut telah merebak ke lapan daripada sepuluh wilayah Haiti dalam trend yang membimbangkan.Pada pertengahan November, jumlah kematian berkaitan kolera ialah 161 orang dan seramai 7,500 orang dimasukkan ke hospital.Beliau berharap akan mendapat maklum balas segera."Saya sangat berterima kasih kepada penderma yang bertindak balas secara positif, tetapi ia hanya 16 peratus daripada jumlah keseluruhan" katanya.Menurutnya, PBB kini menganjurkan pelan tindak balas kemanusiaan untuk Haiti bagi tahun depan, dengan nilai keseluruhan $719 juta, iaitu dua kali ganda perbelanjaan tahun ini."Ia adalah petunjuk keperluan kemanusiaan di Haiti. Itu adalah situasi yang membimbangkan. Rasa tidak selamat terus berleluasa," katanya.Negara itu yang termiskin di rantau ini, dilanda keganasan kumpulan dan ketidakstabilan politik yang telah membawa kepada campur tangan antarabangsa."Ketidakamanan dan penguasaan kumpulan ini kini hampir 60 peratus daripada keseluruhan ibu kota," katanya.Kumpulan-kumpulan itu menggunakan keganasan seksual untuk menghukum dan sebagai senjata untuk memastikan penduduk terkawal dan dalam "keadaan ketakutan," katanya.-AFP


Tentera Israel bunuh 3 rakyat Palestin dalam serbuan di Tebing Barat

RAMALLAH, 9 Disember-Tentera Israel membunuh tiga rakyat Palestin dalam serbuan sebelum subuh pada KhamisMenurut Kementerian Kesihatan Palestin,serbuan menyasarkan bandar Jenin dan kem pelarian di utara Tebing Barat.Jenin dan bandar Nablus yang berdekatan, kedua-duanya menempatkan kem pelarian yang luas, adalah kubu kuat pejuang Palestin.

(Anggota penyelamat Palestin menunjukkan kesan peluru askar Israel yang menembusi van penduduk di Tebing Barat/AFP)

Susulan itu, Israel telah meningkatkan serbuan di sana sejak beberapa bulan kebelakangan ini. Menurut kementerian kesihatan Palestin, lebih 210 rakyat Palestin telah terbunuh tahun ini.Jumlah itu termasuk kematian semasa konflik singkat di Gaza pada Ogos, kebanyakannya selepas tentera melancarkan tindakan keras di Tebing Barat berikutan beberapa serangan di Israel. Pada masa sama, pihak berkuasa Israel berkata 23 orang awam dan lapan anggota keselamatan terbunuh dalam serangan Palestin di Israel dan Tebing Barat. Israel telah melakukan serbuan dan tangkapan setiap hari di seluruh Tebing Barat, dalam operasi yang didorong serangan bertubi-tubi Palestin terhadap Israel pada musim bunga yang mengorbankan 19 orang.Tentera Israel berkata, serbuan itu bertujuan memusnahkan rangkaian militan dan menggagalkan serangan masa depan.Bagaimanapun, rakyat Palestin berkata, mereka mengukuhkan pendudukan terbuka Israel yang kini sudah memasuki tahun ke-56.-AFP


Thailand perketatkan langkah keselamatan susulan peningkatan kemasukan pelancong asing

BANGKOK, 9 Disember-Perdana Menteri Thailand Prayut Chan-o-cha mengarahkan kawalan keselamatan ditingkatkan bagi melindungi pelancong memandangkan peningkatan ketibaan ke negara Asia Tenggara itu.Prayut menggesa jabatan berkaitan, polis dan pengusaha perniagaan pelancongan meningkatkan langkah keselamatan di semua tempat selain memastikan keselamatan kesihatan awam, menurut timbalan jurucakap kerajaan Traisuree Taisaranakul pada Khamis.

Traisuree berkata ekoran kemasukan pelancong yang berterusan semasa musim sibuk, keselamatan pelancong tempatan dan asing penting bagi memastikan mereka terus yakin untuk melakukan perjalanan di negara ini, lapor Xinhua. Sehingga 5 Disember, Thailand menerima 9.78 juta pelancong antarabangsa, menurut Pihak Berkuasa Pelancongan, dijangka jumlah itu akan mencecah 10 juta menjelang 10 Disember.Jumlah itu meningkat daripada 6.7 juta ketibaan pelancong yang direkodkan pada 2021, namun masih jauh berbanding paras tertinggi yang dicatatkan pada 2019 iaitu 40 juta, menurut data Kementerian Pelancongan dan Sukan.Prayut turut mengarahkan Kementerian Pengangkutan menghubungi syarikat penerbangan antarabangsa untuk menambah penerbangan bagi memenuhi permintaan yang meningkat, kata jurucakap kerajaan Anucha Burapachaisri pada Selasa.Sektor pelancongan yang terjejas teruk oleh pandemik COVID-19 adalah antara pemacu ekonomi utama Thailand dan sumber pekerjaan utama. Pemulihan sektor pelancongan akan menyumbang kepada pemulihan pesat ekonomi negara secara berterusan.-BERNAMA


Presiden Xi bertemu Putera Mahkota Mohammed bin Salman

(Presiden China Xi Jinping dan putera mahkota Arab Saudi kemudian berbual-bual sambil berjalan masuk ke istana/AFP)

RIYADH, 8 Disember- Presiden China Xi Jinping dan putera mahkota Arab Saudi bertemu pada hari Khamis dalam lawatan produktif yang menghasilkan perjanjian dalam pelbagai bidang termasuk tenaga dan infrastruktur.Perjanjian bernilai kira-kira AS$30 bilion ditandatangani, lapor media kerajaan Saudi, ketika China berusaha meningkatkan ekonominya yang dilanda COVID-19 dan ketika Saudi, sekutu lama Amerika Syarikat, cuba mempelbagaikan pakatan ekonomi dan politik mereka.Xi dan Putera Mahkota Mohammed bin Salman, pemerintah de facto berusia 37 tahun pengeksport minyak terbesar dunia, bertemu di Istana Yamamah di sini.Mereka menyelia pemeteraian perjanjian tenaga mengenai hidrogen serta rancangan "mengharmonikan" agenda reformasi ekonomi Arab Saudi, Wawasan 2030 dengan Inisiatif Jalur dan Lalluan (BRI) China yang bernilai trilion dolar, kata Agensi Akhbar Saudi.Perjanjian ditandatangani itu juga meliputi projek petrokimia, pembangunan perumahan dan pengajaran bahasa Cina, kata SPA, walaupun ia tidak memperincikan bahan atau nilai kewangannya.Terdahulu, televisyen kerajaan menunjukkan Xi disambut dengan jabat tangan oleh Putera Mohammed sebelum kedua-dua pemimpin berdiri bersebelahan ketika kumpulan pancaragam memainkan lagu kebangsaan kedua-dua negara.Mereka kemudian berbual-bual sambil berjalan masuk ke istana, iaitu kediaman rasmi raja dan tempat duduk istana diraja.Xi juga bertemu dengan bapa Putera Mohammed, Raja Salman yang berusia 86 tahun, lapor media kerajaan.Sejurus ketibaannya pada hari Rabu, Xi berkata hubungan dua hala dengan Arab Saudi telah berkembang "dengan pesat" sejak kedua-dua negara mewujudkan perkongsian strategik yang komprehensif pada 2016. -AFP

(Xi Jinping dan putera mahkota Arab Saudi bertemu dalam lawatan produktif yang menghasilkan perjanjian dalam pelbagai bidang termasuk tenaga dan infrastruktur/AFP)


Vaksin percubaan Ebola tiba di Uganda

(Seorang pekerja kesihatan Uganda bersiap sedia untuk memberikan vaksin ebola kepada seorang lelaki di kampung Kirembo, daerah Kasese, Uganda, 16 Jun 2019/REUTERS)

KAMPALA, 8 Disember- Uganda menerima penghantaran pertama vaksin percubaan bagi sejenis strain Ebola yang telah meragut berpuluh-puluh nyawa.Sejak pihak berkuasa mengisytiharkan penularan wabak Ebola pada 20 September, negara Afrika Timur itu telah mencatat 142 kes jangkitan yang disahkan dan 56 kematian.Penularan itu membabitkan strain Sudan, yang pada masa ini tiada vaksin.Tetapi tiga prospek vaksin akan diuji di Uganda pada minggu-minggu akan datang.Satu dibangunkan oleh Universiti Oxford dan Institut Jenner di Britain, satu lagi daripada Institut Vaksin Sabin di Amerika Syarikat, dan satu lagi daripada Inisiatif Vaksin AIDS Antarabangsa (IAVI)."Kami sangat teruja hari ini Uganda telah menerima 1,200 dos salah satu prospek vaksin calon bagi virus Ebola Sudan," kata Menteri Kesihatan Uganda, Jane Ruth Aceng kepada AFP selepas pesawat yang membawa penghantaran itu mendarat di lapangan terbang Entebbe.Jurucakap kementerian, Emmanuel Ainebyoona berkata penghantaran pertama ini mengandungi dos daripada Institut Vaksin Sabin.Ia akan digunakan dalam vaksinasi percubaan, dengan semua kenalan pesakit Ebola yang disahkan dan kontak kepada kontak rapat diberi suntikan bersama-sama petugas kesihatan dan barisan hadapan.Bulan lalu, pihak berkuasa Uganda berkata bahawa jumlah kes baharu semakin menurun dan pesakit terakhir disahkan menghidap penyakit itu dibenarkan keluar dari hospital pada 30 November. -AFP

(Suasana Pusat Kesihatan Kitebi 3 di bahagian Lubaga di Kampala, Uganda/REUTERS)


(Bangunan Pertubuhan Kesihatan Sedunia (WHO) di Geneva, Switzerland/REUTERS)

GENEVA, 8 Disember- Pertubuhan Kesihatan Sedunia (WHO) merayu lebih banyak dana bagi membantu mengatasi cabaran besar menentang malaria, yang terus membunuh ratusan ribu kanak-kanak terutamanya di Afrika setiap tahun.Dalam laporan terbaharu, agensi kesihatan PBB itu memaklumkan bahawa kes dan kematian malaria kekal stabil tetapi pada tahap yang sangat tinggi tahun lalu.Ia juga mengetengahkan cabaran yang masih ketara, termasuk pembiayaan penderma yang terhad, potensi kesan perubahan iklim, dan mutasi dalam parasit yang menyebabkan malaria lebih tahan terhadap rawatan.WHO memberi amaran bahawa dunia pada kini berada "di luar landasan" untuk mencapai matlamatnya mengurangkan kes malaria dan kematian sebanyak 90% menjelang 2030, dan menegaskan bahawa pembiayaan harus lebih daripada dua kali ganda."Kami menghadapi banyak cabaran, tetapi terdapat banyak sebab untuk berharap," kata Ketua Pengarah WHO, Tedros Adhanom Ghebreyesus dalam satu kenyataan."Dengan mengukuhkan tindak balas, memahami dan mengurangkan risiko, membina daya tahan dan mempercepat penyelidikan, terdapat banyak sebab untuk mengimpikan masa depan yang bebas malaria," katanya.Jumlah kes kematian malaria global meningkat 10% semasa tahun pertama penularan COVID-19 pada 2020 kepada 625,000, kata laporan itu.Tahun lepas, angkanya menurun sedikit kepada 619,000.Jumlah kes jangkitan pula terus meningkat kepada 247 juta daripada 245 juta pada 2020. -AFP

(WHO rayu pembiayaan atasi malaria digandakan)


Lebih 150 pelarian Rohingya diselamatkan di luar pantai Thai

(Etnik Rohingya berada di atas bot yang hanyut di perairan Thai di luar pulau selatan Koh Lipe di laut Andaman/Fail AFP)

YANGON, 8 Disember- Lebih 150 orang etnik Rohingya berjaya diselamatkan dari bot yang dinaiki air berhampiran kawasan pantai Thailand, kata tentera Myanmar pada Khamis.Bot yang membawa 48 wanita dan 106 lelaki itu dikesan sekitar 240 kilometer (150 batu) tenggara bandar Myeik, kata junta.Mereka dikesan oleh pelantar minyak luar pesisir kendalian Perbadanan Minyak dan Gas Asli Myanmar bersama rakan kongsi swasta.Dua bot penyelamat dihantar pada kira-kira 8.00 malam pada hari Rabu, tambah kenyataan itu.Tidak jelas bila atau dari mana kapal yang membawa 154 orang itu berlepas.Bagaimanapun, kenyataan junta sebelum ini menyebut bahawa kumpulan itu datang dari kem pelarian di Bangladesh dan berhasrat untuk ke Indonesia.Kem pelarian yang luas dan sesak di Bangladesh menempatkan kira-kira satu juta pelarian Rohingya.Kebanyakannya melarikan diri daripada kekejaman tentera Myanmar pada 2017, termasuk pembunuhan, rogol dan pembakaran -AFP

(Bot yang membawa 48 wanita dan 106 lelaki itu dikesan sekitar 240 kilometer (150 batu) tenggara bandar Myeik/AFP)


SEOUL, 8 Disember- Korea Selatan akan melonggarkan peraturan mengenai import kenderaan elektrik (EV), bahan kimia dan barangan lain dalam usaha menarik lebih banyak pelaburan asing ke negara itu, menurut menurut Kementerian Perdagangan, Industri dan Tenagapada Khamis.Yonhap melaporkan bahawa peraturan itu adalah sebahagian daripada 40 langkah utama yang dilaksana kerajaan untuk merombak peraturan import dan pelaburan selepas menerima sejumlah 454 permintaan daripada syarikat asing.Permintaan tertinggi iaitu sebanyak 27% membabitkan peraturan pemeriksaann dan pensijilan, diikuti peraturan alam sekitar dan buruh.Justeru itu, kerajaan memutuskan untuk menyemak semula proses dan syarat ujian yang ditetapkan ke atas import EV dan kenderaan hibrid plug-in bagi memenuhi piawaian antarabangsa.Kerajaan juga akan melonggarkan peraturan untuk membawa masuk bahan kimia terhad dan pengurusan kemudahan firma asing di dalam zon ekonomi bebas.Dalam tempoh sembilan bulan pertama tahun ini, potensi pelaburan langsung asing Korea Selatan dijangka mencecah paras tertinggi sebanyak AS$21.52 bilion hasil pertumbuhan kukuh pelaburan dalam sektor maju seperti cip dan bateri, menurut data kerajaan. -BERNAMA

(Korea Selatan mudahkan peraturan untuk tambah pelaburan asing/Foto hiasan)


15 suspek penyeludup dadah maut dalam pertempuran dengan tentera Thai

BANGKOK, 8 Disember- 15 suspek penyeludup dadah terbunuh dalam pertempuran dengan pighak berkuasa ketika cuba menyeberang ke utara Thailand, kata pegawai tentera Khamis.Pertempuran berlaku berhampiran "Segi Tiga Emas" Thailand, Myanmar dan Laos yang telah lama menjadi hab penyeludupani.Renjer yang meronda di utara wilayah Chiang Mai menemui kira-kira 20 orang berjalan dari arah Myanmar, kata seorang pegawai Pasukan Petugas Pha Muang, yang memantau enam wilayah sempadan.Anggota kumpulan itu melepaskan tembakan selepas mereka diarah berhenti untuk diperiksa, kata pegawai, dengan askar membalas tembakan, menyebabkan 15 maut.Tiga puluh beg dadah ditemukan di tempat kejadian, kata pegawai."Kami melakukan pemeriksaan awal dan mendapati ia adalah ais (syabu)," kata seorang pegawai tentera tempatan, selepas menggeledah beg itu.Ais ialah nama nama yang digunakan di pasar gelap untuk methamphetamine, sejenis dadah perangsang yang sering dihasilkan di Myanmar dan dihantar melalui Thailand dan Laos untuk dieksport ke seluruh Asia.Pihak berkuasa di seluruh Asia Tenggara mencatat rekod rampasan tertinggi dalam beberapa tahun kebelakangan ini. -AFP

(Pihak berkuasa Thai memunggah dadah dalam serbuan 7 Januari lalu/REUTERS)


COP15: Sidang Kemuncak Biodiversiti PBB buka tirai di Montreal

MONTREAL, 8 Disember- Kira-kira 17,000 perwakilan dari 196 negara termasuk Malaysia berhimpun di sini untuk menghadiri mesyuarat ke-15 Persidangan Biodiversiti Pihak-pihak (COP15) Pertubuhan Bangsa-Bangsa Bersatu (PBB) bagi mencapai persetujuan global dalam melindungi alam sekitar.Persidangan antarabangsa selama dua minggu yang bermula pada 7 Dis itu akan menyaksikan negara-negara terlibat berusaha untuk menyepakati satu set peraturan utama baharu untuk memulihkan kehilangan biodiversiti dalam Rangka Kerja Biodiversiti Global (GBF) Pasca-2020.Setiausaha Agung PBB Antonio Guterres berkata persidangan penting itu menumpukan kepada masa depan hubungan manusia dengan alam semula jadi – sistem sokongan kehidupan manusia."Perjuangan manusia terhadap alam semula jadi pada akhirnya adalah perjuangan terhadap diri kita sendiri. Kerana itu, saya menyeru satu pakatan damai mengenai alam semula jadi - GBF pasca-2020 yang dilihat mempunyai matlamat yang jelas dan menyasarkan untuk menangani punca kemusnahan ini.

"Sudah tiba masanya untuk dunia menerima pakai rangka kerja biodiversiti iaitu berdamai dengan alam semulajadi untuk memastikan masa depan hijau dan sihat untuk semua," kata beliau pada majlis perasmian COP15 di Pusat Konvensyen Montréal pada Selasa.GBF Pasca-2020 menetapkan 22 sasaran untuk dicapai menjelang 2030 dalam usaha untuk menghentikan kemerosotan ekosistem serta memulakan pemulihan habitat dan spesies.Sasarannya termasuk pemuliharaan, penggunaan mampan dan perkongsian manfaat serta menangani pemacu subsidi dan kewangan untuk kehilangan biodiversiti, mengukuhkan peranan Orang Asli, komuniti tempatan, belia dan wanita serta pihak berkepentingan lain.GBF Pasca-2020 bakal menjadi rangka kerja global pertama mengenai biodiversiti yang diterima pakai sejak Sasaran Aichi pada 2010 yang dihasilkan di Nagoya, Jepun.Malaysia menghantar 20 delegasi ke COP15 - diketuai Kementerian Sumber Asli, Alam Sekitar dan Perubahan Iklim – akan mengambil bahagian dalam rundingan dan acara sampingan di Sidang Kemuncak itu.- BERNAMA


COVID-19: China lapor lebih 21,000 kes baharu

BEIJING, 8 Disember- Sebanyak 21,439 kes baharu jangkitan COVID-19 di rekodkan di China setakat Rabu lalu. Jumlah itu berkurangan berbanding sehari sebelumnya yang merekodkan sebanyak 25,321 kes.Menurut Suruhanjaya Kesihatan Kebangsaan, daripada jumlah tersebut, sebanyak 4,079 kes bergejala dan 17,360 tidak bergejala.Manakala, Selasa lalu, sebanyak 25,321 kes baharu direkodkan. Daripada jumlah itu, 4,409 kes bergejala dan 20,912 kes tanpa gejala, yang dikira secara berasingan.Sementara itu, sebanyak 21,165 kes tempatan baharu dilaporkan, di mana 4,031 adalah bergejala dan 17,134 tidak bergejala, berkurangan daripada sehari sebelumnya, yang merekodkan sebanyak 25,115 kes. Bagaimanapun, tiada kematian baharu dilaporkan. Jumlah kematian kekal sebanyak 5,235 kes. Sehingga semalam, China mengesahkan jumlah kes bergejala 354,017.Sementara itu, pengumuman pelonggaran sekatan COVID-19 di seluruh negara di China menimbulkan pelbagai reaksi susulan jumlah jangkitan masih berada pada paras tertinggi.Ketika rakyatnya bergembira dengan pengumuman itu, beberapa bandar terus memberi amaran kepada penduduk agar terus berwaspada terhadap wabak maut tersebut.-REUTERS

(Sebanyak 21,439 kes baharu jangkitan COVID-19 di rekodkan di China setakat Rabu lalu/REUTERS)


Putin beri amaran perang Rusia-Ukraine boleh berlarutan

LONDON, 8 Disember- Presiden Rusia, Vladimir Putin memberi amaran bahawa tenteranya boleh bertempur di Ukraine untuk jangka masa yang panjang.Beliau berkata buat masa ini tidak akan ada kerahan tentera buat kali kedua.Katanya, tempoh peperangan yang bermula sembilan bulan lalu boleh diteruskan untuk beberapa tempoh lagi. Perkara tersebut dimaklumkan dalam satu mesyuarat pada Rabu lalu."Ini boleh menjadi proses yang panjang," katanya.

Rusia telah dipaksa melakukan beberapa siri pengunduran bagi menghadapi serangan balas Ukraine, yang dilancarkan dengan meningkatnya bekalan senjata Barat, di timur dan selatan sejak Julai.Rusia melancarkan apa yang disebutnya sebagai "operasi ketenteraan khas" pada Februari lalu, berkata hubungan Ukraine yang semakin erat dengan Barat menimbulkan ancaman keselamatan kepadanya. Ukraine dan sekutunya berkata pencerobohan itu sama dengan rampasan tanah penjajah.Putin, dalam ucapannya, berkata risiko perang nuklear semakin meningkat tetapi Rusia tidak akan terburu-buru mengancam untuk menggunakan senjata sedemikian."Kami tidak marah, kami sedar apa itu senjata nuklear," kata Putin. "Kami mempunyai cara ini dalam bentuk yang lebih maju dan moden daripada mana-mana negara nuklear lain... Tetapi kami tidak akan ke seluruh dunia dengan mengacukan senjata ini seperti pisau cukur.", katanya.Canselor Jerman, Olaf Scholz berkata dalam temu bual yang diterbitkan pada hari Khamis bahawa potensi Putin menggunakan senjata nuklear berkurangan susulan tindak balas tekanan antarabangsa.-REUTERS


Pemandu lori mogok di Korea Selatan diarah kembali bekerja

SEOUL, 8 Disember- Korea Selatan mengarahkan pemandu lori yang mogok dalam sektor bahan api dan keluli kembali bekerja memandangkan ia sudah berlarutan dan hampir memasuki minggu ketiga.Menurut Kementerian Perdagangan Seoul, mogok yang bermula pada 24 November lalu, menyebabkan pembekalan barang-barangan bernilai sekitar AS$2.65 billion tertangguh.Tindakan tersebut juga mencetuskan kebimbangan tentang kesan ke atas rantaian bekalan global, yang sudah tegang akibat pencerobohan Rusia ke atas Ukraine.Menteri Kewangan, Choo Kyung-ho memaklumkan, pada mesyuarat kabinet hari ini, kerajaan memutuskan untuk memperluas perintah kembali bekerja.Arahan pada Khamis kepada kira-kira 10,000 pemandu dibuat selepas Seoul minggu lalu, mengarahkan pemandu trak simen yang mogok kembali bekerja, yang menurut Presiden Yoon Suk-yeol adalah perlu kerana tindakan mereka mendatangkan bahaya kepada ekonomi.Disebabkan mogok itu, penghantaran bahan keluli turun kepada kira-kira 48 peratus berbanding biasa, manakala produk petrokimia hanya dihantar sebanyak 20 peratus daripada paras biasa, kata Choo.

(Pemandu lori mengadakan perhimpunan mogok di Sejong, Korea Selatan 7 Disember 2022/REUTERS)

"Ekonomi kita menghadapi krisis akibat penurunan eksport, inflasi, dan kadar faedah yang tinggi, kita tidak mempunyai masa dan tenaga untuk membazir pada konflik yang tidak perlu," kata Choo kepada pemberita.Pemandu lori yang gagal mematuhi perintah itu boleh dihukum penjara sehingga tiga tahun atau denda sehingga 30 juta won ($22,690) dan digantung lesen mereka.Kesatuan Solidariti Pemandu Lori Kargo yang dianggotai 25,000 orang memberitahu AFP mereka sedang mengusahakan satu kenyataan sebagai tindak balas kepada keputusan kerajaan.Dengan kenaikan harga bahan api, pemandu menuntut kerajaan membuat skim gaji minimum "kadar pengangkutan selamat" kekal, yang akan tamat tempoh pada akhir tahun ini.Para pemandu lori yang mengadakan mogok itu menuntut supaya skim gaji minimum dikekalkan.-AFP


Kongres AS undi RUU ketenteraan untuk Taiwan

WASHINGTON, 8 Disember- Kongres Amerika Syarikat mula mengundi seawal Rabu berhubung rang undang-undang (RUU) dasar ketenteraan termasuk peruntukan besar sehingga AS$10 bilion (RM44.06 bilion), merangkumi bantuan keselamatan dan perolehan senjata pengesanan pantas untuk Taiwan.Versi pindaan Akta Kebenaran Pertahanan Nasional (NDAA) tahunan itu, tidak termasuk beberapa peruntukan kontroversi yang disyorkan penggubal undang-undang Taiwan pada awal tahun ini.Ia termasuk sekatan sekiranya berlaku "peningkatan ketara dalam pencerobohan" terhadap Taiwan oleh China, dan cadangan bahawa Taiwan dianggap sebagai 'sekutu utama bukan negara ahli Pertubuhan Perjanjian Atlantik Utara (NATO).China menganggap Taiwan sebagai wilayahnya dan tidak pernah melepaskan tuntutan untuk menjadikan bawah kawalannya. Beijing bertindak balas dengan menyuarakan kemarahan apabila Jawatankuasa Perhubungan Luar Senat meluluskan undang-undang Taiwan yang lebih luas pada September, walaupun kebimbangan dalam pentadbiran Presiden Joe Biden bahawa RUU itu berpotensi meningkatkan ketegangan hubungan dengan China.

Jawatankuasa Perkhidmatan Bersenjata Senat dan Dewan telah melancarkan NDAA pada lewat Selasa lalu.

(Bendera Taiwan dan Amerika Syarikat diletakkan untuk mesyuarat di Taipei, Taiwan 27 Mac 2018/REUTERS)

Kongres dijangka meluluskan RUU berkaitan dasar ketenteraan bernilai AS$858 bilion (RM3.78 trilion) dan ditandatangani sebagai undang-undang bulan ini."'Akta Ketahanan Dipertingkat Taiwan" (Taiwan Enhanced Resilience Act) yang termasuk dalam NDAA membenarkan peruntukan untuk bantuan geran ketenteraan kepada Taiwan sehingga $2 bilion (RM8.8 bilion) setahun dari 2023 hingga 2027, sekiranya Setiausaha negara AS memperakui bahawa Taiwan meningkatkan perbelanjaan pertahanannya.Ia termasuk penubuhan pihak berkuasa jaminan pinjaman pembiayaan tentera asing yang baharu dan langkah-langkah lain untuk mempercepat perolehan senjata Taiwan serta mewujudkan program latihan baharu bagi meningkatkan pertahanan Taiwan."Demokrasi Taiwan kekal sebagai nadi kepada strategi Indo-Pasifik kami dan kesungguhan serta komitmen kami kepada rakyat Taiwan adalah lebih kuat daripada sebelumnya," kata Senator Demokrat Bob Menendez, yang juga merupakan Pengerusi Jawatankuasa Hubungan luar dan Penaja Perundangan Taiwan. Diuluskan setiap tahun sejak 1961, NDAA menangani semua perkara termasuk kenaikan gaji askar dan bilangan pesawat yang boleh dibeli sebagai strategi bagi menangani ancaman geopolitik.Versi pindaan NDAA menyusul beberapa bulan selepas rundingan antara Republikan dan Demokrat di Senat dan Dewan Perwakilan.-REUTERS


Bekas presiden Guatemala dijatuhi hukuman penjara 16 tahun

(Hakim Irma Jeannette Valdez semasa perbicaraan kes rasuah bekas presiden Guatemala (2012-2015) Otto Perez Molina pada 7 Disember 2022/Foto AFP)

GUATEMALA CITY, 8 Disember- Bekas presiden Guatemala Otto Perez yang disabitkan dengan tuduhan rasuah, dijatuhi hukuman penjara 16 tahun, pada Rabu.Perez yang meletak jawatan pada 2015, didapati bersalah melakukan pemerasan dan penipuan yang menyasarkan sistem kastam, kata Hakim, Irma Jeannette Valdes ketika membacakan hukuman itu.Perez dijatuhi hukuman lapan tahun bagi setiap pertuduhan.Bekas naib presidennya, Roxana Baldetti turut dijatuhi hukuman sama.

(Bekas presiden Guatemala (2012-2015), Otto Perez Molina tiba di mahkamah sebelum perbicaraan di Guatemala City, pada 7 Disember 2022/Foto AFP)

Sebuah badan antirasuah yang disokong PBB mendedahkan beberapa skandal di Guatemala sebelum ia ditutup pada 2019 oleh presiden ketika itu Jimmy Morales, selepas siasatan dilakukan ke atasnya.Salah satu kejayaan utamanya ialah mendedahkan skim berjuta-juta dolar bertujuan menipu sistem duti kastam Guatemala, yang akhirnya membawa kepada peletakan jawatan Perez.Dia didakwa pada 2017, disyaki dalang penipuan besar-besaran kastam.-AFP


Gempa gegar wilayah Jawa Barat

JAKARTA, 8 Disember - Gempa bumi berukuran 6.1 pada skala richter melanda wilayah Jawa Barat di Indonesia.Badan Meteorologi, Klimatologi dan Geofizika (BMKG) memaklumkan gempa yang berpusat di 22 km (13.67 batu) dari bandar Sukabumi berlaku pada kedalaman 104 km.Bagaimanapun, situasi itu tidak berpotensi mencetuskan tsunami.Ia turut menyebabkan penduduk di kawasan berhampiran pusat gempa itu meninggalkan kediaman mereka dalam keadaan panik.Rakaman yang disiarkan oleh saluran berita TVOne, menunjukkan penduduk melarikan diri dari rumah mereka di Sukabumi.-REUTERS

(Gempa bumi sederhana telah berlaku di Jawa, Indonesia 8.50 pagi/MET Malaysia)


Castillo disingkirkan, Boluarte angkat sumpah sebagai Presiden Peru

LIMA, 8 Disember- Naib Presiden Peru, Dina Boluarte mengangkat sumpah sebagai presiden baharu menggantikan Pedro Castillo, hari ini.Castillo yang hanya memegang jawatan presiden selama 17 bulan itu digulingkan oleh Kongres pada awal hari ini.Khamis lalu, Kongres mengundi untuk memulakan prosiding pemecatan terhadap Castillo atas dakwaan "ketidakcekapan moral".Berdasarkan undi 73 berbanding 32, Kongres memutuskan untuk memulakan prosiding pemecatan terhadap presiden dengan pengundian berlangsung semalam.Usul pemecatan itu menerima sekurang-kurangnya 87 undi atau dua pertiga sokongan ahli parlimen hingga membolehkan presiden disingkirkan. Dina Boluarte, 60, yang merupakan seorang peguam mengangkat sumpah sebagai Presiden wanita pertama Peru di sini.Beberapa jam sebelum pelantikan itu, Castillo dilaporkan cuba merampas kuasa badan perundangan dalam satu tindakan yang dikritik sebagai cubaan rampasan kuasa. -AFP